title: Pudas

text: Suistoissa joet haarautuvat useiksi suuhaaroiksi, joita ei kuitenkaan yleensä kutsuta putaiksi, sillä niissä vesi laskee useita haaroja pitkin palaamatta yhdeksi virraksi.


title: Pudas

text: Alkuperäisessä merkityksessään Pohjois-Pohjanmaalla sanan pudas merkitys on joen historiallinen sivu-uoma joka on yleensä aiheutunut jää-, tai muusta padosta, joka on hetkellisesti pakottanut joen virtauksen pois varsinaisesta uomastaan. Virtaava vesi on tehnyt pääuoman rinnalle sivu-uoman pehmeään maaperään. Myöhemmin uusi uoma on jäänyt rauhallisesti virtaavan veden osuudeksi, ja jopa tukkeutunut lahdeksi, lammeksi tai suoksi. Putailla onkin havaittavissa selkeä kehityskierto: aluksi uusi pudas on virtaava ja hiekkapohjainen. Myöhemmin pudas kasvaa umpeen ja soistuu puhtaana pitävän virtauksen puuttuessa. Putaan elinkierto alkaa usein uudestaan joidenkin vuosikymmenten jälkeen kun uusi jääpato tukkii joen pääuoman ja virtaus käy putaan kautta puhdistaen sen mudasta ja lieoista. Putaiden flora ja fauna ovatkin tyypillisesti hyvin rikkaita ja erikoisia putaan luonteen virtaveden, lammen ja suon alati muuttuvana ekosysteeminä. Putaan nimellä kutsutaan myös uoman rinnalla olevaa saarta tai nientä esm. Kollajan Mörköpudas (kartoissa Punkkisaari) ja Puukkopudas. Putaita ei ole vielä tyypitetty EU:ssa erityiseksi luontotyypiksi, mutta asiaa viedään eteenpäin.


title: Pudas

text: Jos joen sivu-uoma on pysyvä, kivikkopohjainen ja muuttumaton niin silloin niitä nimitetään ainakin IIjoen ja Kiiminkijoen vesistöalueilla joeksi ja näiden rinnakkain virtaavien jokien välisiä alueita saariksi erotuksena putaista.


title: Dragsfjärdin kirkko

text: Dragsfjärdin kirkko on kirkkorakennus Dragsfjärdissä Varsinais-Suomessa. Se on rakennettu vuosina 1753–1755 kirkonrakentaja Antti Piimäsen johdolla. Tuolloin se nimettiin valtakuntaa hallinneen kuninkaan Aadolf Fredrikin mukaan Adolfin kirkoksi. Ristikirkon muotoisen kirkon kellotapuli valmistui vuonna 1763. Kirkossa on vuonna 1690 lahjoitettu alttaritaulu ja vuodelta 1753 peräisin oleva saarnastuoli. Nykyisin keltainen kirkko on aiemmin ollut maalattu punamullalla.


title: Dragsfjärdin kirkko

text: Paikalla on aikaisemmin ollut kappeli, jonka rakentamisvuotta ei tiedetä. Huonokuntoinen kappeli purettiin ja vuonna 1695 valmistui uusi. Se kävi pian pieneksi, jonka jälkeen nykyinen kirkko rakennettiin ja saatiin valmiiksi vuonna 1755.


title: Dragsfjärdin kirkko

text: Saarnastuolin on tehnyt vuonna 1753 Eric Biur. Kirkon urut vuodelta 1977 ovat 16-äänikertaiset ja ne on valmistanut Kangasalan Urkutehdas.


title: Dragsfjärdin kirkko

text: Museovirasto on määritellyt Dragsfjärdin kirkon ympäristöineen yhdeksi Suomen valtakunnallisesti merkittävistä rakennetuista kulttuuriympäristöistä.


title: Huovari

text: Huovari on Suomen merialueen itäisin ulkosaari, joka sijaitsee Virolahden kunnassa vajaan kilometrin päässä Venäjän rajalta ja noin kymmenen kilometrin päässä mantereelta. Saarella on runsaasti kalastajien pieniä mökkejä, joita kutsutaan putkiksi (yksikkömuoto putka), sekä Huovarin Kalastajain Avustusseura ry:n omistama ja ylläpitämä pelastusasema. Saaren kasvillisuus on hyvin niukkaa, varsinaisia puita saarella ei kasva. Huovari kuuluu Itäisen Suomenlahden kansallispuistoon. Huovarin länsipuolella olevassa syvänteessä sijaitsee Kaakkois-Suomen ympäristökeskuksen vedenlaatuasema, josta seurataan Suomen itäisimmän merialueen tilaa.


title: Huovari

text: Huovarissa riehui 30. heinäkuuta 2012 ukkosmyrsky, jonka voimasta monta putkaa kaatui ja siirtyi paikaltaan.


title: Inkoon kirkko

text: Inkoon kirkko on kirkkorakennus Inkoossa Länsi-Uudellamaalla. Pyhälle Nikolaukselle pyhitetty kirkko on kaivausten ja muuritutkimusten perusteella rakennettu kolmessa vaiheessa, joista viimeisin tuotti nykymuotoisen kirkkorakennuksen. Markus Hiekkasen mukaan ensimmäinen vaihe muurattiin aikaisintaan 1430-luvulla, toinen vaihe ehkä 1400-luvun jälkipuoliskolla ja viimeinen vaihe luultavasti 1510-luvulla. Paikalla on kuitenkin todennäköisesti sijainnut puukirkkoja jo seurakunnan perustamisesta lähtien, joka tapahtui 1200-luvun alussa. Jälkeenpäin on kirkkoa jouduttu uusimaan ja kunnostamaan useasti, kun esimerkiksi vuonna 1623 salama tuhosi sen katon. Kellotapuli rakennettiin kirkon vierustalle vuosina 1739–1740.


title: Inkoon kirkko

text: Kirkon sisällä pohjoisseinällä olevassa seinämaalauksessa on Suomen ainoa säilynyt kuolemantanssikuvaelma. Keskiaikaiset maalaukset ovat tyyliltään samanlaisia kuin Lohjan ja Hattulan kirkon maalaukset, ja ne on melko varmasti maalattu 1510-luvulla.


title: Inkoon kirkko

text: Kirkon urut on valmistanut Åkerman & Lund, ja 21-äänikertaiset urut on asennettu 1989.


title: Inkoon kirkko

text: Kirkon sankarihautausmaan muistomerkin on suunnitellut arkkitehti Arne Rancken v. 1949


title: Liljendalin kirkko

text: Liljendalin kirkko on kirkkorakennus Loviisassa Uudellamaalla. Se on valmistunut vuonna 1886 ja edustaa arkkitehtuuriltaan uusgotiikkaa. Alun perin kirkon suunnitteli arkkitehti A. Boman, mutta vain hieman ennen rakennustöiden aloittamista kirkon piirustuksia täydensi arkkitehti Theodor Decker. Kirkkoa suunniteltaessa vaihtoehtoina olivat joko harmaakivikirkko tai puukirkko. Kustannussyistä päädyttiin puukirkkoon.


title: Liljendalin kirkko

text: 8. tammikuuta 1886 pidettiin tarjouskilpailu, jonka voitti arkkitehti Miertiz, joka myöhemmin antoi tehtävän edelleen rakennusmestari E. I. Eleniukselle. Urakkahinta oli 22 790 markkaa, ja siihen kuului, että seurakuntalaiset hankkivat kaiken rakennusmateriaalin. 17. tammikuuta 1886 päätettiin purkaa vanha kirkko ja käyttää kaikki käyttökelpoinen materiaali uuteen kirkkorakennukseen. Tänä aikana pidettiin jumalanpalvelukset Söderbyn koulussa. Jo 31. lokakuuta 1886 kirkko oli valmis tarkastettavaksi. Piispantarkastuksen yhteydessä 28.–29. marraskuuta uusi kirkko vihittiin käyttöön ensimmäisenä adventtina 1886.


title: Pernajan kirkko

text: Pernajan kirkko on keskiaikainen kirkkorakennus Loviisan Pernajassa Uudellamaalla. Harmaakivinen kirkko on pyhitetty pyhille Mikaelille ja Eerikille. Kirkkoa käyttää Pernajan seurakunta, vuodesta 2019 Agricolan suomalainen ja ruotsalainen seurakunta, jotka toimivat sekä Lapinjärvellä että Loviisassa.


title: Pernajan kirkko

text: Harmaakivikirkko on rakennettu oletettavasti 1410–1440-luvulla. Samalla paikalla sijaitsi varmasti jo ennen kivikirkon rakentamista seurakunnan puinen kirkko, sillä paikalla olleesta kirkosta on säilynyt maininta vuodelta 1352. Itse seurakunta on ollut olemassa 1300-luvulta tai peräti 1200-luvulta.


title: Pernajan kirkko

text: Kirkko koostuu kolmilaivaisesta runkohuoneesta, asehuoneesta ja sakaristosta. Runkohuoneen jakaa laivoihin viisi pilariparia, jotka kannattelevat sisäkaton 12- ja 28-ruoteisia tähtiholveja.


title: Pernajan kirkko

text: Kirkossa on sisustusta useilta eri aikakausilta: kasteallas 1300-luvulta, triumfikrusifiksi 1400-luvulta, kuoriaidan katkelma 1600-luvulta, saarnastuoli ja alttarikaappi 1650-luvulta ynnä muuta. Lisäksi sisätilaa koristavat kalkkimaalaukset, jotka enimmäkseen lienevät 1440-luvulta. Kirkon ulkopääty on koristeltu taidokkailla tiiliyksityiskohdilla.


title: Pernajan kirkko

text: Pernajan kirkon kellotapuli on rakennettu 1853. Kirkon lasimaalaukset ovat vuodelta 1939, ja ne on suunnitellut Lennart Segerstråle.


title: Pernajan kirkko

text: Kirkko on Pernajan mestariksi nimetyn suunnittelijan, saksalaisen kirkonrakennusmestarin käsialaa, jonka suunnitelmaan kuuluivat kaikki Itä-Uudenmaan kirkot Helsingin pitäjän kirkosta alkaen ja lisäksi myös Vehkalahden kirkko. Hänen Turun hiippakuntaa varten laaditun kirkkomallin pohjalta suunnittelemillaan kirkoilla on yhteisiä piirteitä, kuten päätykolmioiden koristelu.


title: Oranienbaum (Saksa)

text: Oranienbaum on entinen kaupunki Saksassa, Saksi-Anhaltin osavaltiossa. Se kuului Anhalt-Zerbstin piiriin. Kaupunki liitettiin suuressa kuntaliitoksessa vuonna 2011 uuteen Oranienbaum-Wörlitziin. Oranienbaumissa oli ennen liitosta 3 491 asukasta ja sen pinta-ala oli 32,30 neliökilometriä. Oranienbaum sijaitsee noin kahdeksan kilometrin päässä Elben rannalta ja kuusi kilometriä itään Dessaun kaupungista.


title: Oranienbaum (Saksa)

text: Oranienbaumin puistot kuuluvat osana Dessau-Wörlitzin puutarhaa Unescon maailmanperintöluetteloon.


title: B.C. Rich

text: B.C. Rich on sähkö- ja bassokitaroita valmistava yritys, jonka tuotteet ovat erityisesti metallimusiikkia soittavien artistien suosiossa.


title: B.C. Rich

text: B.C. Richin perusti vuonna 1974 Bernardo "Bernie, Sr." Chavez Rico. Yritys aloitti espanjalaisten ja klassisten kitaroiden korjausliikkeenä. Bernie Rico ryhtyi työskentelemään sähkökitaroiden parissa, kun hän sai korjattavakseen bluesartisti Bo Diddleyn legendaarisen, rungoltaan suorakulmion muotoisen Gretsch-kitaran. Rico valmisti pieniä eriä custom-sähkökitaroita, joiden esikuvina olivat Les Paulin kitarat.


title: B.C. Rich

text: Bernie Ricon kitaroiden suosio kasvoi ja hän ryhtyi kitaroiden massatuotantoon. Ricon ajatuksena oli tehdä valmistuskustannuksiltaan huokeita kitaroita, joihin laajalla ostajakunnalla olisi varaa. Rico valmistutti muutamia satoja kitaroita Japanissa ja myi ne Yhdysvalloissa. Ensimmäinen tuontimallisto kantoi nimeä B.C. Rico, koska Rico halusi tehdä eron yhdysvaltalaisen kitaran ja japanilaisen tuontimallin välille. B.C. Rich kuitenkin luopui B.C. Rico -nimen käytöstä, kun Rico Reed -niminen yrittäjä uhkasi B.C. Richiä oikeusjutulla. Sittemmin B.C. Richin nimeämä NJ-sarja (Nagoya, Japani valmistuskaupungin ja -maan mukaan) sekä Platinum- ja Bronze-sarjat ovat yhtiön Japanissa ja Etelä-Koreassa valmistamia kitaroita.


title: B.C. Rich

text: Varhaisissa, varsin laadukkaissa B.C. Rico- ja NJ-instrumenteissa on ns. neck through - rakenne, jossa kaula ja rungon keskiosa ovat samaa, yhtenäistä puukappaletta johon muotoillut rungon osat on liimattu.


title: B.C. Rich

text: Myöhemmissä tuontimalleissa kaula on pultattu kiinni runkoon (pl. NJ Classic- ja N.T.-sarjat). B.C. Richin ajatus oli alusta asti panostaa huokeaan hintaan, mutta samalla kitaroiden erikoiseen ulkonäköön, joten etenkin nuoret ja aloittelevat soittajat olivat B.C. Richin pääasiallinen kohderyhmä. B.C. Richin kitarat Bich, Eagle, Seagull, Warlock, Mockingbird, Ironbird ja muut vastaavat mallit olivat tarkoituksella toinen toistaan erilaisempia, Ricon ja hänen suunnittelijoidensa henkilökohtaisten mieltymyksen tuloksia.


title: B.C. Rich

text: Bernie Ricon poika, Bernie Rico, Jr. on myös kitaranvalmistaja.


title: Hypermedialaboratorio

text: Hypermedialaboratorio voi viitata seuraaviin asioihin:


title: Porvoon raatihuone

text: Porvoon raatihuone on kulttuurihistoriallisesti merkittävä rakennus Porvoossa, Uudellamaalla. Tiilestä muuratun raatihuoneen on rakentanut rakennusmestari Gotthard Flensborg vuosina 1762–1764. Sen puinen torni valmistui kuitenkin vasta vuonna 1771. Kaksikerroksinen, mansardikattoinen rakennus edustaa barokkiklassismia.


title: Porvoon raatihuone

text: Raatihuoneessa toimii nykyisin Porvoon museo. Sen kokoelmiin kuuluu muun muassa Albert Edelfeltin maalauksia sekä Ville Vallgrenin veistoksia.


title: Porvoon raatihuone

text: Raatihuoneella pidettiin vuoden 1809 Porvoon valtiopäivien istuntoja. Toisessa kerroksessa kokoontui kaksi säätyä, aatelisto isossa salissa ja porvaristo pienessä salissa. Papiston ja talonpoikien istuntotilat olivat toisaalla kaupungissa.


title: Porvoon raatihuone

text: Raatihuone peruskorjattiin valtiopäivien 200-vuotisjuhliin 2009. Rakennuksen perustukset eivät ole alun perinkään kestäneet paksujen rakenteiden painoa ja se oli painunut vinoon. Painumaa ei ole oikaistu, koska vinoihin lattioihin on jo sopeuduttu ja painuminenkin on loppunut. Välipohjien kantavuutta parannettiin ja lahovikoja korjattiin myös tornissa. Rakennuksen ainoan porrashuoneen paloturvallisuutta parannettiin, joten ullakkokerroskin on museon käytössä. Sisätiloissa tehtiin mittavia konservointimaalauksia ja ulkorappaus sai uuden pinnan ja kalkkimaalin. Suurimmassa osaa rakennusta on painovoimainen ilmanvaihto, koneelliseen on turvauduttu vain ullakkokerroksessa ja kellarin WC-tiloissa. Peruskorjauksen pääsuunnittelija oli arkkitehti Vilhelm Helander.


title: Rauman raatihuone

text: Rauman raatihuone sijaitsee Rauman kauppatorin laidalla Unescon maailmanperintökohteisiin lukeutuvassa Vanhassa Raumassa. Se on yksi Suomen 1700-luvun kaupunkiarkkitehtuurin merkittävimpiä luomuksia, jonka lisäksi vuosisadan raatihuoneista on alkuperäisessä asussaan säilynyt vain Porvoon raatihuone. Nykyään rakennuksen tiloissa toimii Rauman museo.


title: Rauman raatihuone

text: Vuonna 1776 valmistuneen Rauman raatihuoneen on suunnitellut Turun kaupunginarkkitehti Christian F. Schröder, jonka apuna toimi muurarimestari Johan Schytt. Tyylisuunnaltaan se edustaa myöhäisbarokkia, mutta rakennuksen kaksikerroksinen tornilla varustettu perusmuoto oli yleinen jo keskiajan eurooppalaisissa raatihuoneissa.


title: Rauman raatihuone

text: Rauman keskiaikaisesta raatihuoneesta ei ole säilynyt tietoja, mutta se on mahdollisesti sijainnut Pyhän Kolminaisuuden kirkon vieressä. 1500-luvulla raatihuoneen arvellaan sijainneen kauppatorin laidalla nykyisen rakennuksen naapuritontilla. Tutkija Aina Lähteenojan mukaan se tuhoutui vuoden 1640 kaupunkipalossa. Ensimmäinen kirjallinen maininta on vuodelta 1647, jolloin suunniteltiin uutta 1650-luvun alussa valmistunutta raatihuonetta. Se kuitenkin tuhoutui kaupunkipalossa jo 1680, jonka jälkeen viereiselle tontille vuonna 1688 valmistunut puinen raatihuone palveli kaupunkia lähes 90 vuoden ajan. 1770-luvulle tultaessa se oli päässyt niin huonoon kuntoon, että tilalle päätettiin rakentaa uusi kivirakenteinen raatihuone. Työt aloitettiin 1775 ja rakennus valmistui vuotta myöhemmin. Keltaisen maalipinnan uusi raatihuone sai seuraavana kesänä ja samalla tontin kadunpuoleisille reunoille rakennettiin harmaakiviaita. Nykyään aita on rapattu ja katettu tiilikatteella. Siihen liittyy myös tiilirakenteinen porttiholvi.


title: Rauman raatihuone

text: Raatihuoneen suunnittelusta vastasi Turun kaupunginarkkitehti Christian F. Schröder, jonka apuna toimi rakennustöistä vastannut turkulainen muurarimestari Johan Schytt. Heidän ohellaan alustavia luonnoksia olivat laatimassa myös kaupungin raatimiehet. Jyrkän katon ja kellotornin toteutukseen tarvittiin lisäksi kokeneita kirkonrakentajia. Katosta vastasi läheisen Lapin seurakunnan lukkari Job Höckert ja tornista rakennusmestari Anders Wahlberg. Puurakenteisen renessanssityylisen tornin muoto muistuttaa Wahlbergin rakentamia kirkkojen kellotapuleita. Raatihuoneen yläkerrassa sijaitsivat raastuvanoikeuden ja maistraatin tilat, joihin kuuluivat kaksi istuntosalia sekä yksi lämmitetty ja kaksi lämmittämätöntä kamaria. Alakerrassa oli vahtihuone, kaksi putkaa sekä kauppapuoti kamareineen. Kellari valmistui vasta vuonna 1932, jolloin rakennuksen alle valmistui pannuhuone lämmitysjärjestelmän uusimisen yhteydessä.


title: Rauman raatihuone

text: Vuodelta 1855 peräisin olevassa palovakuutuskirjassa mainitaan raatihuoneen olevan katettu saksalaisilla kattotiilillä ja maalattu öljyvärillä. Rautapellillä katetussa tornissa oli lyövä kello. Tontin etelärajalla oli vuonna 1852 valmistunut puurakenteinen ulkorakennus, joka 1890-luvulla korvattiin John Fredrik Lindegrenin suunnittelemalla puisella vaakahuoneella. Nykyinen ulkorakennus on 1930-luvulla valmistunut betonirakenteinen muuntajarakennus. Vuonna 1895 alakerran poliisikamarin tiloija laajennettiin kahdella uudella putkalla. Tuolloin alakerrassa toimi myös kaupungin rahatoimikamari. Raatihuonetta restauroitiin vuonna 1976, jolloin se palautettiin lähelle alkuperäistä asuaan.


title: Rauman raatihuone

text: Vuonna 1891 perustettu Rauman museo siirtyi raatihuoneen tiloihin 1902. Aluksi käytössä oli vain rakennuksen yläkerta, mutta alakerrassa toimineen poliisilaitoksen muutettua 1930-luvulla, sai se käyttöönsä koko raatihuoneen. Museon yläkerrassa on nykyään kaupungin historiasta kertova näyttely ja alakerrassa puolestaan esitellään Rauman pitsinnypläystä. Rakennuksessa toimii myös museokauppa Kistupuad.


title: Kaarlo Leinonen (sotilas)

text: Kaarlo Olavi Leinonen (15. maaliskuuta 1914 Tervola – 19. huhtikuuta 1975) oli suomalainen kenraali ja poliitikko. Hän toimi niin puolustusministeriön kansliapäällikkönä, puolustusvoimien komentajana kuin puolustusministerinäkin.


title: Kaarlo Leinonen (sotilas)

text: Leinonen kävi Kadettikoulun 1934-1936 sekä Sotakorkeakoulun 1946. Hän toimi nuorempana upseerina KTR 1:ssä 1936-1939 Talvisodan sytyttyä hän toimi patteristoupseerina KTR 1:n I patteristossa. Välirauhan aikana hän toimi patterinpäällikkönä 21. prikaatissa ja 3. prikaatissa. Jatkosodassa hän oli patteristoupseerina KTR 5:n I patteristossa ja sittemmin II patteriston komentajana 1941. Raskasta patteristoa 22 hän komensi 1942-1943. KTR 5:n I patteriston komentajana hän oli 1943-1944.


title: Kaarlo Leinonen (sotilas)

text: Jatkosodan jälkeen Leinonen toimi aliupseerikurssin johtajana KTR 2:ssa 1944-1947. Tykistökoulussa hän opetti taktiikkaa 1947-1952. Tukholmassa hän toimi sotilasasiamiehen apulaisena 1952-1953. Erikoistehtäviä Sotahistoriallisessa tutkimuslaitoksessa hän hoiti 1953-1954. Pääesikunnan ulkomaanosaston toimistopäällikkönä hän oli 1954-1957. Washingtoniin ja Ottawaan sijoitettuna sotilasasiamiehenä Leinonen työskenteli 1958-1961. Tasavallan presidentti Kekkosen adjutanttina hän palveli 1961-1965. Hän toimi myös puolustusministerinä 18. joulukuuta 1963–12. syyskuuta 1964 Lehdon hallituksessa, joka oli virkamieshallitus. Panssariprikaatia hän komensi 1965-1966.


title: Kaarlo Leinonen (sotilas)

text: Tämän jälkeen Leinonen toimi puolustusministeriön kansliapäällikkönä vuosina 1966–1968. Pääesikunnan päällikkönä hän oli 1968-1969. Kaarlo Leinonen toimi Suomen puolustusvoimain komentajana vuosina 1969–1974.


title: Hypermedialaboratorio (TTY)

text: Hypermedialaboratorio on Tampereen teknillisen yliopiston tutkimus-, opetus ja palveluyksikkö, joka on erikoistunut hypermediaan. Siellä tutkitaan ja kehitetään monitieteisesti verkkopohjaisia oppimisympäristöjä, digitaalista sisällöntuotantoa, simulaattoripohjaista opiskelua sekä verkkopalveluiden arviointimenetelmiä. Lisäksi Hypermedialaboratorio vastaa hypermedian pää- ja sivuaineopetuksesta TTY:llä.


title: Hypermedialaboratorio (TTY)

text: Hypermedialaboratorio tekee tutkimus- ja kehitystyötä myös yhteistyössä yritysten ja yhteisöjen kanssa. Yhteistyöprojekteissa kehitetään käyttäjän tarpeisiin soveltuvia ratkaisuja, joissa hyödynnetään informaatioteknologian tarjoamia mahdollisuuksia tuottaa lisäarvoa. Yhteistyöprojektien tiimeihin kootaan monitieteistä osaamista. Hypermedialaboratorion monitieteisessä tutkijaryhmässä on mm. hypermedian, käytettävyyden, kasvatus-, tietojenkäsittely- ja yhteiskuntatieteiden asiantuntijoita.


title: Hypermedialaboratorio (TTY)

text: Hypermedialaboratorio osallistuu mm. PEG-verkoston, Suomen Design for All (DfA) -verkoston sekä European Design for All e-Accessibility Network (EdeAN) -verkoston toimintaan. Lisäksi Hypermedialaboratorio toimii aktiivisesti kansallisessa Oppimisympäristöjen tutkijakoulussa, Tampereen eOppimisen klusterissa ja Suomen Virtuaaliyliopistossa.


title: Hypermedialaboratorio (TTY)

text: Hypermedialaboratorio vastaa hypermedian opetuksesta TTY:llä. Sivu- ja pääaineen valinnaiset opintojaksot tarjoavat mahdollisuuden opintojen painottamiseen joko rakenteisen tiedonhallinnan teknisen toteutuksen tai hypermediaprojektin yleisen suunnittelun ja hallinnan suuntaan. Hypermedialaboratorio järjestää myös tilauskoulutusta ja erikoistumisopintoja.


title: Alban Berg -kvartetti

text: Alban Berg -kvartetti on itävaltalainen jousikvartetti, joka on perustettu Wienissä vuonna 1971. Jousikvartetti on nimetty säveltäjä Alban Bergin mukaan. Kvartetin ensiesiintyminen oli Wienin Konzerthausissa. Yhtye ilmoitti lopettavansa vuonna 2008.


title: Alban Berg -kvartetti

text: Alban Berg -kvartetti on saanut monia palkintoja levytyksistään. Yhtyeen ohjelmisto on käsittänyt teoksia wieniläisklassismista romantiikan ajan säveltäjiin ja näistä Alban Bergin, Arnold Schönbergin, Anton Webernin ja Béla Bartókin kautta nykysäveltäjiin.


title: J. C. Tran

text: Justin Cuong "J.C." Van Tran (s. 20. tammikuuta 1977 ) on vietnamilaissyntyinen yhdysvaltalainen pokeriammattilainen.


title: J. C. Tran

text: Tran on kahdeksanlapsisen perheen nuorin ja valmistunut Kalifornian osavaltion yliopistosta (California State University). Hän aloitti peliuransa 21-vuotiaana, kun hän veljensä mukana meni ensi kertaa kasinolle.


title: J. C. Tran

text: Tranilla on useita rahasijoja merkittävistä turnauksista. World Series of Pokerissa Tran on voittanut kaksi ranneketta: 1 500 dollarin no limit texasista vuonna 2008 ja 2 500 dollarin pot limit omahasta vuonna 2009. Tran voitti WSOP:n oheisturnauksen Las Vegasissa maaliskuussa 2005 ja oli toinen marraskuussa 2005. Näiden lisäksi hänellä on useita WSOP:n finaalipöytäsijoituksia.


title: J. C. Tran

text: Marraskuussa 2006 hän voitti World Poker Finalsin 2800 dollarin no limit hold'em -turnauksen ja heti perään joulukuussa Las Vegasissa Fifth Annual Five Diamond World Poker Classic -turnauksen. Ykköspalkinnot olivat 312 388 ja 266 820 dollaria. Tran oli viides World Poker Tourin vuoden 2004 World Poker Finals -kisassa, samoin vuoden 2006 WPT L.A. Poker Classicissa.


title: J. C. Tran

text: Lokakuussa 2006 Tran voitti PokerStarsin World Championships of Online Poker (WCOOP) -internetturnauksen. Nimimerkillä area23JC pelannut Tran voitti 670 194 dollaria. Turnauksen ykköspalkinto tosin oli 1,157 miljoonaa dollaria, mutta finaalipöydän kuusi parasta tekivät sopimuksen.


title: J. C. Tran

text: Vuoden 2007 alkupuoli sujui Tranilta huikeasti: hän selvisi kolmessa WPT-osakilpailussa finaalipöytään. L.A. Poker Classicin kakkostilasta hän ansaitsi 1 177 010 dollaria ja World Poker Challengen voitosta 683 473 dollaria. Lisäksi huhtikuussa hän voitti WPT:n mestaruusturnauksen "lämmittelykisan", Fifth Annual Five Star World Poker Classicin 3 000 dollarin no limit -turnauksen. Kesän WSOP:sta hän saavutti neljä rahasijaa. Joulukuussa Tran voitti vielä Doyle Brunson Five Diamond World Poker Classicin 5 000 dollarin no limit texas -turnauksen ansaiten 523 075 dollaria. CardPlayerin vuoden pelaaja -tilastossa hän sijoittui toiseksi.


title: J. C. Tran

text: Vuonna 2008 Tran voitti PartyPoker.comin järjestämän Premier League -kutsuturnauksen finaalin ansaiten 300 000 dollaria. Vuonna 2009 hän oli kolmas Aussie Millionsin pääturnauksessa ja voitti elokuussa APT Macaun 3 300 Hongkongin dollarin sivuturnauksen.


title: J. C. Tran

text: Joulukuussa 2009 Tranin pokeriuran turnausansiot ylittivät 7,9 miljoonaa dollaria.


title: Jerzy Engel

text: Władysław Jerzy Engel (s. 6. lokakuuta 1952 Włocławek) on puolalainen jalkapallovalmentaja ja entinen pelaaja.


title: Jerzy Engel

text: Engelin pelaajaura jäi lyhyeksi loukkaantumisten vuoksi, jotka johtivat siihen, että hän lopetti uransa vasta 22-vuotiaana ja ryhtyi valmentajaksi. Engel valmensi 1975–76 Polonia Varsovan reservijoukkuetta. 1970-luvulla hän valmensi Puolan alemmilla sarjatasoilla pelanneita seuroja kunnes 1981 nousi Puolan maajoukkueen apulaisvalmentajaksi ja yhdessä päävalmentaja Antoni Piechniczekin kanssa luotasi Puolan MM-pronssille vuoden 1982 kisoissa.


title: Jerzy Engel

text: 1985 Engel nousi Legia Varsovan päävalmentajaksi ja luotsasi joukkueen kahdesti toiseksi Puolan pääsarjassa. Kesällä 1988 Engel siirtyi yllättäen kyproslaisen Apollon Limassolin päävalmentajaksi. Hän valmensi Kyproksella myös kahta muuta seuraa ennen paluutaan Puolaan 1995, jolloin hän otti vastaan jälleen Legia Varsovan päävalmentajan tehtävät. Pesti jäi vuoden mittaiseksi ja Engel palasi Kyprokselle, jossa valmensi kesään 1997 saakka.


title: Jerzy Engel

text:
Heinäkuussa 1997 Polonia Varsova palkkasi Engelin päävalmentajakseen. Seura sijoittui kaudella 1998/99 liigassa toiseksi. Engel siirtyi samana vuonna Puolan maajoukkueen päävalmentajaksi, muttei onnistunut johdattamaan joukkuetta EM-kisoihin 2000. Toimiessaan maajoukkueen päävalmentajana Engel vauhditti nigerialaissyntyisen Emmanuel Olisadeben kansallisuuden saamista ja hänet saatiinkin maajoukkueeseen jo MM2002-karsintoihin.
Olisadebe oli karsinnoissa Puolan paras maalintekijä kahdeksalla maalilla kymmenessä ottelussa ja Puola selviytyi MM-lopputurnaukseen 2002. Kisat sujuivat kuitenkin kehnosti ja Puola jäi alkulohkoon häviämällä Etelä-Korealle ja Portugalille. Edellisen kerran vuonna 1986 MM-kisoihin selvinneen Puolan ainoa voitto tuli päätöskierroksella Yhdysvalloista. Engel jätti tehtävänsä kisojen jälkeen.


title: Jerzy Engel

text: Maajoukkuepestin jälkeen Engel on toiminut muun muassa Wisła Krakovan päävalmentajana sekä Legia Varsovan urheilujohtajana. 2005 Engel palasi Kyprokselle ja luotsasi nikosialaisen APOEL FC:n Kyproksen liigassa kolmanneksi ja Cupissa voittajaksi.


title: Jerzy Engel

text: Seurat valmentajana


title: Yone Minagawa

text: Yone Minagawa (4. tammikuuta 1893, Akaike, Fukuoka – 13. elokuuta 2007) oli japanilainen nainen, jonka uskottiin olevan vanhin elossa oleva ihminen 28. tammikuuta 2007 lähtien siihen asti, kunnes hän kuoli 114 vuoden ja 221 päivän ikäisenä. Hänestä tuli maailman vanhin elossa oleva henkilö, kun aikaisemmin ennätystä hallussaan pitänyt yhdysvaltalainen Emma Tillman menehtyi 114 vuoden ja 67 päivän ikäisenä.


title: Yone Minagawa

text:
Minagawa syntyi vuonna 1893 ja jäi leskeksi melko nuorena. Hän elätti viisi lastansa myymällä työkseen kukkia ja vihanneksia. Vaikka vanhus vietti 114-vuotispäivänsä yhteydessä suuren osan ajastaan vuoteessa, hän oli vielä henkisesti vireä ja keskusteli hoitohenkilökunnan kanssa.
Hän joutui viimeisinä vuosinaan turvautumaan pyörätuoliin, mutta osallistui erilaisiin aktiviteetteihin ja tanssi liikuttamalla ruumistaan musiikin tahtiin.


title: Yone Minagawa

text: Minagawa saavutti 114 vuoden iän 4. tammikuuta 2007. Hän jaksoi yhä juhlia Keijuenin hoitokodissa Fukuokan prefektuurissa, ja hänen kerrotaan huolehtineen kunnostaan syömällä karkkia ja harrastamalla tanssia.


title: Yone Minagawa

text: Minagawasta tuli Japanin vanhin jo huhtikuussa 2005. Hänen elinaikanaan Japanissa oli vallassa neljä eri keisaria: Meiji, Yoshihito, Hirohito ja Akihito. Hän kuoli elokuussa 2007, jolloin maailman vanhimmaksi ihmiseksi nousi Edna Parker.


title: Peyronien tauti

text: Peyronien tauti eli "induratio penis plastica" on miesten sairaus, jonka keskeinen oire on siittimen alueelle muodostuva plakki tai kova, sidekudoksinen kyhmy. Erektiossa siitin käyristyy kovettuman puolelle, mikä saattaa haitata yhdyntää.


title: Peyronien tauti

text: Vaivaa esiintyy arviolta yhdellä prosentilla miehistä. Toisen tutkimuksen mukaan 40–70-vuotiaista miehistä Peyronien tauti on 1–3,7 prosentilla. Tautia on tavattu myös tätä nuoremmilla.


title: Peyronien tauti

text: Aiemmin on etenkin lievissä muodoissa kehotettu olemaan odottavalla kannalla. Nykyisin kuitenkin kehotetaan hakeutumaan urologin vastaanotolle jo alkuvaiheessa, sillä sairaus ei yleensä spontaanisti parane ja voi olla tarjolla hoitoja, joiden avulla sen eteneminen hidastuu tai pysähtyy. Jos sairaus on pitkäaikainen ja hankaloittaa sukupuoliyhdyntää, potilaalle saatetaan suorittaa leikkaus. Taudin tarkkaa aiheuttajaa ei tunneta. Joillakin potilailla sairaus paranee ajan kanssa, useimmiten se ei etene tai oireet muuttuvat.


title: Peyronien tauti

text: Peyronien tauti on nimetty Ludvig XV:n kirurgi François Gigot de La Peyronien mukaan, joka kuvasi sairauden 1700-luvulla.


title: Monroen oppi

text: Monroen oppi tai Monroen doktriini oli Yhdysvaltain 5. presidentin James Monroen vuonna 1823 julkaisema doktriini, joka määritteli Yhdysvaltain ulkopolitiikan kehykset pitkäksi aikaa. Monroen oppi on esimerkki 1800-luvun alun geopoliittisesta ajattelusta Yhdysvalloissa (vaikka termi geopolitiikka ei vielä silloin ollutkaan konkreettinen ja kiinteä käsite) ja sen suuntaus on poliittiselta tasoltaan isolationismi eli eristäytyminen.


title: Monroen oppi

text: Alun perin Monroen opin idea "Amerikka amerikkalaisille" oli tarkoitettu vastustamaan Euroopan taantumuksellisten monarkioiden, Pyhän allianssin mahdollisia suunnitelmia Amerikan siirtokuntien takaisinvaltauksesta. 1800-luvun puolenvälin jälkeen se tuli tarkoittamaan "Amerikka Yhdysvalloille."


title: Monroen oppi

text: Vuosina 1812-1815 Yhdysvallat kävi sodan ylivoimaista Englantia vastaan, mutta onnistui saavuttamaan tasapelin, koska Englanti oli sidottu Euroopassa sotaan Napoleonia vastaan. Rauhansopimus tehtiin Gentissä, mutta monet amerikkalaiset sodan veteraanit olivat tasatulokseen tyytymättömiä. Sodan loppua kohti Andrew Jacksonin johtamat joukot olivat nimittäin saaneet briteistä merkittäviä paikallisia voittoja.


title: Monroen oppi

text: Gentissä asetettiin komissioita selvittämään avoimia kiistakysymyksiä Pohjois-Amerikan rajoista. Ennen kuin komissiot olivat ehtineet edes kunnolla aloittaa, Jackson sai vihollisuudet puhkeamaan uudestaan. Verukkeena käytettiin kapinoivien intiaanien kurittamista. Jackson kuitenkin ylitti valtuutensa ja marssi vielä espanjalaiseen Floridaan. Floridan tilanne raukesi lopullisesti vasta 1819 kun Espanja myi Floridan Yhdysvalloille viidestä miljoonasta dollarista.


title: Monroen oppi

text: Yhdysvaltoihin levisi yleinen laajentumismieliala, jota innosti myös Espanjan siirtomaiden kapinointiaalto pitkin Latinalaista Amerikkaa. John Quincy Adamsille oli koko Pohjois-Amerikan liittäminen Yhdysvaltoihin "yhtä selvästi luonnon laki [...] kuin se, että Mississippi virtaa mereen".


title: Monroen oppi

text: Vuoteen 1823 suurin osa Latinalaisen Amerikan kapinoista oli päättynyt itsenäistymiseen.


title: Monroen oppi

text: Yhdysvallat käytti presidentti Monroen johdolla tilaisuutta hyväkseen julistaakseen "periaatteeksi, johon kytkeytyvät Yhdysvaltain oikeudet ja edut, että Amerikan mantereita, jotka ovat saavuttaneet vapaan ja itsenäisen aseman ja pitävät sitä yllä, ei voida ajatella Euroopan valtioiden siirtomaapolitiikan kohteina tulevaisuudessa."


title: Monroen oppi

text: Tämä oli Monroe-opin ensimmäinen kohta. Toinen kohta oli, että Yhdysvallat pitäisi jonkin Euroopan maan yritystä puuttua Amerikan maiden asioihin, kummassakaan Amerikoista, "epäystävällisenä tekona". Julistuksella oli Englannin kannatus, ja sillä varoitettiin Euroopan maita ryhtymästä seikkailupolitiikkaan Latinalaisessa Amerikassa. Monet Yhdysvalloissa uskoivat molempien Amerikkojen lopulta päätyvän Yhdysvaltain haltuun.


title: Monroen oppi

text: Monroen opissa on kolme keskeistä kohtaa:Monroen oppi ei käsittele maapalloa kokonaisuutena, vaan jakaa sen kahteen pääalueeseen; itäiseen ja läntiseen pallonpuoliskoon.


title: Monroen oppi

text: Tämä ajattelu kahdesta pallonpuoliskosta juontaa juurensa renessanssin kartografiaan, jolloin "Mappemonde" (maailman kartta) jakoi maailman näihin kahteen osaan. Kun Euroopassa sodittiin Napoleonia vastaan, Yhdysvalloille tarjoutui tilaisuus suurvalta-aseman tavoitteluun ja vanhojen Euroopan suurvaltojen vaikutuksen horjuttamiseen uudella mantereella.


title: Monroen oppi

text: Tämän myötä syntyi Monroen oppi, joka ainakin toiseen maailmansotaan asti saneli suuntaviivat Yhdysvaltojen kansalliselle turvallisuusajattelulle, joka opin mukaisesti voidaan kiteyttää oman "pallonpuoliskon puolustamiseen". Vaadittiin japanilaisten hyökkäys Pearl Harboriin ja Atlantin muuttuminen "amerikkalaisten järveksi" ennen kuin kansakunta ymmärsi, ettei eristäytyminen ja vetäytyminen yhdelle pallonpuoliskolle ole pitkällä aikavälillä kannattavaa, saati edes mahdollista.


title: Monroen oppi

text: Käsitykset Monroen opin keskeisestä tavoitteesta vaihtelevat katsantokannan ja ajankohdan mukaan. Esimerkiksi Yhdysvaltain presidentti Woodrow Wilson näki Monroen opin kehyksenä amerikkalaisten valtioiden rauhanomaiselle yhteistyölle ja mallina ensimmäisen maailmansodan repimälle Euroopalle, vaikka hänen kaudellaan Yhdysvallat muun muassa puuttui toistuvasti Meksikon asioihin ja suojeli Panaman kanavaa sekä siten Yhdysvaltojen sijoituksia. Yleismaailmallinen käsitys toisen maailmansodan aikaan oli kuitenkin se, että Monroen oppi oli viitta, jonka varjossa Yhdysvallat dominoi naapureitaan.


title: Monroen oppi

text: Yhdysvaltojen historiaa tutkittaessa voidaankin siis perustellusti sanoa, ettei Monroen opin keskeinen tavoite suinkaan ollut vain lieventää eurooppalaisten painetta läntisellä pallonpuoliskolla, vaan myös lisätä Yhdysvaltojen omaa otetta alueesta ja näin saavuttaa paikallinen hegemonia. Tätä ajattelutapaa mukailivat ja laajensivat myöhemmät valtiomiehet, kuten Theodore Roosevelt joka omalla linjauksellaan venytti Yhdysvallat kunnianhimoisesti läntisen pallonpuoliskon poliisin rooliin asti, ja Harry S. Truman kylmän sodan alkumetreillä julistamassaan Trumanin opissa, että Yhdysvaltojen tuli padota kommunismin leviäminen missä tahansa ympäri maailman, ei ainoastaan läntisellä pallonpuoliskolla.


title: Monroen oppi

text: Ajatus täydestä eurooppalaisten mahtien poissulkemisesta oli aikalaisille konkreettisesti mahdoton tehtävä, vaikka Monroen opin kaltainen yltiökunnianhimoinen linjaus tehtiinkin. Yhdysvallat luotti erityisesti brittien vahvaan laivastoon ja haluun pitää eurooppalaiset kilpailijansa poissa Amerikoista. Tämän vuoksi Yhdysvallat ei kaikissa tapauksissa onnistunut tai halunnutkaan saavuttamaan täydellistä läntisen pallonpuoliskon eristämistä uusilta eurooppalaisilta, sotilaallisilta tai poliittisilta, pyrkimyksiltä, mistä on esimerkkinä Falklandin saarien valloitus.


title: Monroen oppi

text: Britannian laivasto valloitti saaret Argentiinalta vuonna 1833. Silloinen Yhdysvaltain presidentti Jackson poikkesi Monroen opin linjasta eikä kokenut, että kyseiset saaret olisivat ulkopoliittisen kriisin arvoisia. Hänen arvionsa lienee ollut oikea, sillä Falklandin saaret eivät aiheuttaneet Yhdysvalloille sanottavia ongelmia ennen vuotta 1982.


title: Monroen oppi

text: Vahvana valtiomiehenä tunnettu presidentti Theodore Roosevelt sovelsi myös Monroen oppia omaan Yhdysvalloille asettamaansa läntisen pallonpuoliskon poliisin rooliin ns. Venezuelan kriisissä. Kulminoitumispiste vuonna 1902, missä Yhdysvallat lähetti laivasto-osaston merelle "harjoitukseen" amiraali Deweyn johdolla, oli seurausta tilanteesta, jossa Venezuela oli velkaa eurooppalaisille suurvalloille ja nämä olivat lähettäneet omat laivastonsa Amerikkoihin. Yhteenotolta vältyttiin, kun Saksa ja Britannia eivät halunneet välikohtausta Yhdysvaltojen kanssa. Yhdysvallat ei kuitenkaan tehnyt tätä Venezuelan tai Venezuelan presidentin takia, joka Rooseveltin sanoja lainaten oli ""an unspeakably villainous little monkey"" ("sanomattoman rikollinen pikku apina"), vaan yksinkertaisesti esittääkseen voiman ja tahdon ulkopoliittisen linjan takana, jotta Euroopalle olisi selvää, ettei Yhdysvallat enää sietänyt puuttumista läntisen pallonpuoliskon asioihin.


title: Monroen oppi

text: Monroen oppi eli Yhdysvaltojen ulkopolitiikassa vahvana vielä ainakin ensimmäisen maailmansodan jälkeen, sillä Pariisin rauhanneuvotteluihin saapunut Yhdysvaltain presidentti Woodrow Wilson yritti monin keinoin saada Kansainliiton peruskirjaan lisäyksen, jonka mukaan Yhdysvallat saisi harjoittaa Monroen oppia Kansainliiton estämättä. Luonnollisesti monet vallat, kuten Britannia asettuivat vastustamaan tätä.


title: Monroen oppi

text: Nimestään huolimatta Monroen oppina tunnettava doktriini ei ollut presidentti James Monroen itsensä muotoilema, vaan sen kirjoitti hänen hallituksensa ulkoministeri ("Secretary of State") John Quincy Adams, josta myöhemmin tuli Monroen seuraaja Valkoisessa talossa, ja näin Yhdysvaltain 6. presidentti.


title: Monroen oppi

text: Kuten Yhdysvallat kohteli Latinalaista Amerikkaa "takapihanaan" Monroen opissa, Pariisin rauhanneuvottelujen aikana myös Japani vetosi omaan oikeuteensa suojella "takapihaansa" Kaukoidässä Kiinalta, mongoleilta ja korealaisilta kutsuen imperialistista ulkopolitiikkaansa sarkastisesti ""an Asian Monroen Doctrine"" ("Aasian Monroen oppi").


title: Monroen oppi

text: Yhdysvaltain ulkoministeri John Kerry julisti Amerikan valtioiden järjestön kokouksessa 18. marraskuuta vuonna 2013 Yhdysvaltain hylkäävän Monroen opin.


title: Monroen oppi

text: John Kerryn lausuntojen mukaan Monroen opin hylkäämisestä Latinalaisen Amerikan maiden kohdalla tarkoittaisi sanelupolitiikasta luopumista ja siirtymistä yhteistyölinjalle. John Kerryn mukaan jatkossa Yhdysvallat kohtelee Latinalaisen Amerikan maita tasavertaisina kumppaneina, joiden kanssa pitäisi tehdä enemmän yhteistyötä.


title: A&O (oppimisalusta)

text: A&O (avoin oppimisympäristö) on TTY:n Hypermedialaboratoriossa kehitetty oppimisalusta. Painotus alustassa on pyrkimys yksinkertaiseen ja helppokäyttöiseen verkko-oppimisen toimintaympäristöön. Se on suunniteltu suomalaiseen opetuskäyttöön.


title: Thijs Libregts

text: Thijs Libregts (s. 4. tammikuuta 1941 Rotterdam) on alankomaalainen jalkapallovalmentaja ja entinen pelaaja.


title: Thijs Libregts

text: Pelaajaurallaan Libregts pelasi Excelsior Rotterdamissa 1958–1962 ja 1968–1972 sekä Feyenoord Rotterdamissa 1962–1968. Valmennusurallaan Libregts valmensi 1980–1983 PSV Eindhovenia. 1983 hän siirtyi Feyenoord Rotterdamiin ja johdatti Feyenoordin Alankomaiden mestaruuteen sekä cupin voittoon 1984. 1987–1988 Libregts valmensi kreikkalaista PAOK Thessalonikia. 1988 hänet nimettiin Alankomaiden jalkapallomaajoukkueen päävalmentajaksi legendaarisen Rinus Michelsin seuraajaksi. Libregstin johdolla Alankomaat selviytyi MM-lopputurnaukseen 1990, mutta Libregts vaihdettiin ennen kisoja Leo Beenhakkeriin.


title: Thijs Libregts

text: 1991 Libregts palasi Kreikkaan, jossa valmensi Iraklista vuoteen 1994 jolloin hän siirtyi Olympiakoksen päävalmentajaksi. 1998–1999 Libregts toimi Nigerian jalkapallomaajoukkueen päävalmentajana. 2001–2002 hän valmensi itävaltalaista Grazer AK:ta.


title: Opintoverkko

text: Opintoverkko voi tarkoittaa ainakin seuraavia asioita:


title: Elliptinen funktio

text: Elliptinen funktio on kaksijaksoinen, meromorfinen funktio, jolle


title: Elliptinen funktio

text: joillakin kompleksiluvuilla formula_3 ja formula_4. Näitä taajuuksia sitoo lisäksi ehto, ettei suhde formula_5 saa olla reaalinen, sillä tällöin funktion jaksot olisivat kompleksitasossa samaan suuntaan ja funktio olisi esitettävissä yksijaksoisena. Funktion jaksot jakavat kompleksitason suunnikkaan muotoisiin alueisiin, jotka muodostavat Argandin diagrammin.


title: Elliptinen funktio

text: Yksinkertaisimpia elliptisiä funktioita ovat


title: 120 minuuttia

text: 120 minuuttia on Nicolen vuonna 2004 julkaisema DVD. 120 minuuttia on ensimmäinen suomalainen omakustanne musiikki-DVD. Se sisältää kaksi livetaltiointia, neljä musiikkivideota ja bonusmateriaalia.


title: 120 minuuttia

text: Provinssirock 2003


title: 120 minuuttia

text: Tavastia


title: Jo Bonfrere

text: Jo Bonfrere (s. 15. kesäkuuta 1946) on alankomaalainen jalkapallovalmentaja ja entinen hyökkääjä.


title: Jo Bonfrere

text: Bonfrere pelasi urallaan MVV Maastrichtissa ja KFC Germinal Beerschotissa.


title: Jo Bonfrere

text: Bonfreren valmennusuran suurimpiin saavutuksiin kuuluu Nigerian jalkapallomaajoukkueen johdattaminen olympiakultaan 1996. Kesäkuussa 2004 Bonfrere tuli Etelä-Korean jalkapallomaajoukkueen päävalmentajaksi portugalilaisen Humberto Coelhon saatua potkut Malediivien kanssa pelatun tasapelin jälkeen. Bonfreren johdolla Etelä-Korea selviytyi MM-lopputurnaukseen 2006. Bonfrere kuitenkin erosi ennen kisoja elokuussa 2005 jouduttuaan fanien ja median epäsuosioon muun muassa Itä-Aasian mestaruusturnauksen kehnojen tuloksien vuoksi.


title: Jo Bonfrere

text: Kaudella 2007 hän valmensi kiinalaista Dalian Shideä. Kesäkuun lopussa 2011 Bonfrere palasi valmennustehtäviin Henan Constructionin päävalmentajana. Bonfrere pelasti seuran putoamiselta sarjasta, mutta sai potkut kauden päätteeksi.


title: Tasavalta (DVD)

text: Tasavalta on Nicolen musiikki-DVD, joka julkaistiin tammikuussa 2007.


title: Tasavalta (DVD)

text: Se debytoi Suomen virallisen DVD-listan toisella sijalla.


title: Tose

text: Tose voi tarkoittaa ainakin seuraavia asioita:


title: Lombardian ympäriajo

text: Lombardian ympäriajo () on Pohjois-Italiassa, Lombardian alueella järjestettävä pyöräilykilpailu. Se järjestetään yleensä lokakuussa ja se on perinteisesti päättänyt eurooppalaisen maantiepyöräilykauden. Kilpailu kuului vuosina 2005–2007 UCI ProTouriin ja nykyään UCI World Touriin.


title: Lombardian ympäriajo

text: Kilpailu järjestettiin ensimmäisen kerran vuonna 1905 nimellä Milan-Milan. Vuonna 1907 kilpailun nimi muutettiin nykyiseen muotoon. Vuosien varrella kilpailun reitti on muuttunut paljon. Lähtöpaikkoina ovat toimineet Milano, Sesto San Giovanni, Bergamo, Varese, Monza ja Cuneo. Vuonna 2004 kilpailu aloitettiin Mendrisiosta Sveitsistä ja maali sijaitsi Comon kaupungissa. Kilpailun tunnetuin nousu on Madonna del Ghisallo, jonka päälle on sijoitettu museo, jossa on sekä uskonnollisia että pyöräilyyn liittyviä esineitä ja valokuvia.


title: Lombardian ympäriajo

text: Fausto Coppi on parhaiten menestynyt ajaja Lombardian ympäriajossa. Hän voitti kilpailun yhteensä viidesti. Viimeisin voittaja on Esteban Chaves.


title: Väylänrakennusalus Rakentaja

text: Väylänrakennusalus Rakentaja on Turussa vuonna 1975 valmistunut erikoisalus, jota Merenkulkulaitos käyttää väylien rakennustyössä.


title: Väylänrakennusalus Rakentaja

text: Aluksen mitat ovat noin 35 × 10 × 2,5 metriä. Siinä ei ole omaa kuljetuskoneistoa, ainoastaan apukoneet sähkön, paineilman ja hydrauliikan tuottamista varten. Aluksessa on useitakin erivahvuisia ja erityyppisiä nostureita ja ruoppauslaitteisto. Lisäksi se on kypäräsukeltajien emälaiva.


title: Väylänrakennusalus Rakentaja

text: Aluksella oli aluksi oma hinaaja, tarkastusalus Perämeri. Tosin tämä alus siirrettiin jo vuonna 1978 Helsinkiin ja edelleen kaksi vuotta myöhemmin Saimaan kanavan väyläalukseksi. Sittemmin Rakentajaa hinasivat väyläalukset ja joskus vartiolaivat.


title: Maurine Brown Neuberger

text: Maurine Brown Neuberger (9. tammikuuta 1907 Cloverdale – 22. helmikuuta 2000 Portland) oli yhdysvaltalainen senaattori. Hän edusti Oregonia marraskuusta 1960 tammikuuhun 1967 osavaltion historian ensimmäisenä naissenaattorina. Hän oli kaikkiaan kymmenes Yhdysvaltain senaatin jäsenenä toiminut nainen ja kolmas täydelle kuusivuotiskaudelle valittu. Yhdessä aviomiehensä, vuonna 1960 kuolleen Richard L. Neubergerin kanssa he olivat Yhdysvaltojen ensimmäinen lakiasäätävä aviopari.


title: DuckTales: The Quest for Gold

text: DuckTales: The Quest for Gold on Incredible Technologiesin kehittämä ja Walt Disney Computer Softwaren vuonna 1990 julkaisema peli Amiga-, Apple II -, Commodore 64 - ja DOS-alustoille. Pelissä Kulta-Into Pii haastaa Roope Ankan kilpailuun, jossa nähdään, kumpi heistä on maailman rikkain ankka. Pelillä ei ole juurikaan yhteyttä Capcomin 1989 julkaisemaan Duck Tales -tasohyppelyyn, vaan se poikkeaa siitä hyvin paljon. Monet pelin kohteet ja aarteet ovat suoraan Ankronikka-televisiosarjasta.


title: DuckTales: The Quest for Gold

text: Duck Tales: The Quest for Gold -pelissä tarkoituksena on kilpailla 30 päivän ajan Roope Ankan roolissa Kulta-Into Piitä vastaan, joka haastaa pelin alussa Roopen kisaan maailman rikkaimman ankan tittelistä. Pelin voittaa se joka saa kerättyä eniten aarteita monilta paikoilta ympäri maapallon 30 päivän kuluessa.


title: DuckTales: The Quest for Gold

text: Roopea auttavat pelissä mm. Heimo Huima ja Aku Ankan veljenpojat, Tupu, Hupu ja Lupu. Roope Ankan konttori toimii päämajana. Konttorinäkymästä voi valita kohteen josta lähteä etsimään aarteita, sijoittaa pörssiin tai hypätä rahasäiliöön etsimään arvokkaita kolikoita.


title: DuckTales: The Quest for Gold

text: Pelissä liikutaan Heimo Huiman kyydissä lentäen kuviteltuihin kohteisiin ympäri maapallon ja suoritetaan siellä tasohyppely- tai muita tehtäviä, esimerkiksi kuvataan kameralla harvinaisia viidakon eläimiä, seikkaillaan luolastossa, kiivetään ylös kalliota tai hypitään viidakossa. Luolastokentät koostuvat labyrintista, jossa pyritään kulkemaan kartan avulla ja välttämään muumiota ja putoamista kuiluihin.


title: DuckTales: The Quest for Gold

text: Luolastokentät ovat haastavimpia, mutta aarteet ovat niissä puolestaan arvokkaimpia. Valokuvaustehtävissä otetaan kuvia harvinaisista viidakkoeläimistä, kuten vaaleanpunaisista elefanteista, Roopen kotiapulaisen Selma Taatelin tyttärentyttären Tepan roolissa. Kalliokiipeily ja viidakkoseikkailu ovat lähinnä tasohyppelyä ja ne suoritetaan Tupun, Hupun ja Lupun roolissa. Yrityksiä niissä on yhtä monta kuin Akun veljenpoikiakin.


title: DuckTales: The Quest for Gold

text: Lentomatkoilla kohteisiin yritetään väistää matkan varrella olevia esteitä, esimerkiksi Karhukoplan taivaasta pudottamia pianoja. Mikäli lentomatka päättyy ennenaikaisesti tai laskeutuminen kohteen lentokentälle ei onnistu, menettää pelaaja rahaa ja lentokoneen korjaamiseen kuluu Pelle Pelottomalta muutamia arvokkaita päiviä.


title: DuckTales: The Quest for Gold

text: Omaisuutta voi kerätä myös hyppimällä Roope Ankkana rahasäiliöön sen toivossa että sieltä löytyisi arvokas kolikko tai sijoittamalla rahaa pörssiin. Pörssiin voi sijoittaa suoritetuista tehtävistä ansaittua rahaa.


title: DuckTales: The Quest for Gold

text:
Pelin kuluessa myös Kulta-Into Pii kiertelee ympäri maapallon ja keräilee omaisuutta. Lopussa maailman rikkaimmaksi ankaksi selviytyy se kumpi on kerännyt 30 päivän aikana enemmän omaisuutta.
Eräs aarre pelissä on bombastium. Pelle Peloton voi rakentaa siitä kaukosiirtimen ja pelaaja voi hypätä Roopen konttorista suoraan tehtäviin lentämättä kohteisiin. Laite ei välttämättä aina toimi oikein ja se voi kiidättää pelaajan satunnaisiin paikkoihin.


title: Antonio Fontán

text: Antonio Fontán (15. lokakuuta 1923 Sevilla, Espanja – 14. tammikuuta 2010 Madrid, Espanja) oli journalisti, joka taisteli lehdistönvapauden puolesta ja tuli myöhemmin valituksi Espanjan senaattiin ensimmäisissä vapaissa vaaleissa 1977. Hän oli tunnetun katolisen Opus Dein jäsen. Hän oli yksi Espanjan 1978 perustuslain laatijoista ja palveli ministerinä 1979–1982.


title: Nemcovce

text: Nemcovce on kylä ja kunta Bardejovin piirissä koilis-Slovakiassa. Ensimmäinen maininta on vuodelta 1427. Kunta sijaitsee 210 metrin korkeudella ja on pinta-alalataan 5459 km². Asukkaita on 260.


title: Satakunnan laivasto

text: Satakunnan laivasto () oli Venäjän keisarillisen laivaston yksikkö, joka operoi Näsijärvellä keväästä 1916 talveen 1917. Yksikön nimen tarkka käännös olisi Satakunnan laivue, jota ei kuitenkaan ole perinteisesti käytetty.


title: Satakunnan laivasto

text: Laivue perustettiin keväällä 1916, jolloin venäläinen sotilaskomissio pakko-otti Näsijärvellä linjaliikenteessä olleet matkustajalaivat Tarjanteen, Kurun ja Pohjolan sekä hinaajat Muroleen ja Näsijärven Venäjän laivaston käyttöön. Lisäksi käyttöön otettiin moottoriveneitä. Laivoissa oli suomalainen miehistö, jota komensi venäläisen päällikön alaisena aluksen suomalainen kapteeni. Matkustajalaivoihin oli asennettu 75 mm laivatykit, joita käyttivät venäläiset matruusit. Laivueen komentajana toimi 2. luokan kapteeni Sablin lippulaivanaan "Tarjanne". Venäläisen miehistön kokonaislukumäärä oli noin sata miestä. Nämä oli majoitettu rannalla olleeseen tavaramakasiiniin.


title: Satakunnan laivasto

text: Laivasto ei joutunut olemassaolonsa aikana taistelutoimiin. Matkustajalaivoja ei ollut suunniteltu toimimaan tykkien alustoina, joten niiden rakenteita ei haluttu rasittaa tykkejä käyttämällä. Sen sijaan harjoiteltiin joukkojen kuljetuksia Näsijärvellä. Mahdollisen saksalaisen maihinnousun sattuessa Satakunnan laivue olisi todennäköisesti estänyt saksalaisia käyttämästä Näsijärveä ja kyennyt huoltamaan ja siirtämään joukkoja tämän sata kilometriä pitkän järven alueella.


title: Satakunnan laivasto

text: Keväällä 1917 laivue lamautui maaliskuun vallankumouksen romuttaessa Venäjän armeijan ja laivaston kurin. Purjehduskaudella 1917 laivue ei toiminut mainittavasti ja se siirtyi pois Tampereelta lokakuussa 1917. Matkustajalaivojen tykit jäivät aluksiin, ja niitä käytettiin talvella 1918 Suomen sisällissodassa ensin punaisten, sitten valkoisten puolella.


title: Manattu mikä manattu

text: Manattu mikä manattu ("Repossessed") on vuonna 1990 ensi-iltansa saanut "Manaaja"-parodia, jonka pääosissa ovat alkuperäisessäkin "Manaaja"-elokuvassa esiintynyt Linda Blair ja Leslie Nielsen, ja jonka on käsikirjoittanut sekä ohjannut Bob Logan.


title: Manattu mikä manattu

text: "Video-oppaassa" vuodelta 1994 Kari Salminen kuvaa "Manattu mikä manattua" veltoksi komediaksi joka ei parodiana osu maaliinsa, koska koekatseluissa huomattiin ettei teiniyleisöllä ollut aavistustakaan Linda Blairin "Manaaja"-menneisyydestä. Hän antaa elokuvalle yhden tähden viidestä, mikä vastaa sanallista arviota ”huono”.


title: Insulinooma

text: Insulinooma on haimassa sijaitseva insuliinia tuottavien solujen hallitsemattomasta jakautumisesta aiheutunut kasvain. Suurin osa, noin 90 % insulinoomista on hyvänlaatuisia eli ei syöpiä.


title: Insulinooma

text: Insulinooma tuottaa liikaa insuliinia ja aiheuttaa verensokerin laskua, joka käytännössä ilmenee esimerkiksi kohonneena ruoantarpeena, hikoiluna ja pahoinvointina. Tätä tilaa kutsutaan hypoglykemiaksi. Pahimmillaan taudinkuvaan kuuluu tajuttomuus, johon joskus liittyy kouristuskohtauksia. Jatkuvat tajuttomuuskohtaukset kasvattavat hermosolujen vaurioitumisen riskiä.


title: Insulinooma

text: Insulinooman kokonaan parantava hoitokeino on leikkaus.


title: Pikarisolu

text: Pikarisolu on epiteelisolu, joka erittää limaa ruuansulatuskanavan, hengitysteiden ja lisääntymiselinten limakalvoille. Solu on saanut nimensä siitä, että kärkiosaan kertynyt erite näkyy mikroskoopissa pikarinmuotoisena sopivalla värjäyksellä.


title: Erik Zabel

text: Erik Zabel (s. 7. heinäkuuta 1970 Unna) on saksalainen maantiepyöräilijä. Hän voitti urallaan yli 200 kilpailua ja on yksi menestyneimmistä saksalaisista pyöräilijöistä. Zabel voitti Ranskan ympäriajon pistekilpailun vihreän paidan kuutena peräkkäisenä vuotena 1996—2001. Lisäksi hän voitti Espanjan ympäriajon kiriajajien kilpailun vuosina 2003 ja 2004 ja Milano–San Remo-kilpailun neljästi.


title: Erik Zabel

text: Zabel kasvoi Itä-Berliinissä. Menestyttyään amatööripyöräilijänä hän ryhtyi ammattilaiseksi vuonna 1992. Vuonna 1993 hän siirtyi Team Telekom -talliin, jossa hän kehittyi hyväksi kiriajajaksi. Hän oli paitsi hyvä kiriajaja, myös vahva yleisajaja. Kun yleensä kiriajajat, kuten Mario Cipollini jättävät suuret etappikilpailut kesken ennen vuoristoetappeja, Zabel pystyi kiipeämään nousut kohtuullisen hyvin. Tämän seurauksena hän pystyi keräämään pisteitä myös myöhemmillä etapeilla muiden kiriajajien jo keskeytettyä. Tämän ansiosta hän on onnistunut voittamaan Ranskan ympäriajon pistekilpailun kaikkiaan kuutena vuonna (1996—2001).


title: Erik Zabel

text: Vuonna 2004 Zabel menetti Milano–San Remo-kilpailun voiton Óscar Freirelle, koska nosti kätensä ylös voiton merkiksi hetkeä liian aikaisin. Voitto olisi ollut hänelle viides Milano–San Remo-kilpailussa.


title: Erik Zabel

text: Zabel tunnetaan kurinalaisesta harjoittelustaan ja hän sanoo todella nauttivansa pyörällä ajamisesta ja harjoittelusta. Hän on yksi harvoista ajajista, jotka kilpailivat ympäri vuoden. Talvisin hän kilpaili ratapyöräilykilpailuissa.


title: Erik Zabel

text: Vuonna 2005 Zabelia ei valittu T-Mobilen joukkueeseen Ranskan ympäriajoon, koska talli halusi tukea mahdollisimman hyvin Jan Ullrichin menestystä kokonaiskilpailussa.


title: Erik Zabel

text: Kaudeksi 2006 Zabel siirtyi Team Milram -talliin. 24. toukokuuta 2006 Zabel otti uransa 200. voiton voittaessaan Bayern Rundfahrt -etappikilpailun. Kausi 2006 oli muutenkin Zabelille menestyksekäs. Hän muun muassa voitti kaksi etappia Espanjan ympäriajossa ja hän sijoittui maailmanmestaruuskilpailuissa toiseksi.


title: Erik Zabel

text: Vuonna 2007 Zabel on voittanut etapin Espanjan, Sveitsin ja Saksan ympäriajoissa.


title: Erik Zabel

text: 27. huhtikuuta 1994 Zabel antoi positiivisen doping-näytteen, jossa löydettiin klostebolmetabolinia. Hän sai rangaistukseksi 3 000 Sveitsin frangin sakot ja menetti 50 UCI-pistettä. Kilpailukieltoa hänelle ei kuitenkaan langetettu.


title: Erik Zabel

text: Vuonna 2008 Zabel suoritti ns. "pyöräilyn Grand Slamin" eli hän ajoi läpi kaikki kolme suurta ympäriajoa: Italian, Ranskan ja Espanjan ympäriajot.


title: Erik Zabel

text: Zabel päätti uransa kauden 2008 jälkeen. Vuonna 2013 Zabel myönsi käyttäneensä dopingia uransa aikana. Hän kertoi käyttäneensä vuosina 1996–2003 epoa, kortikosteroidia ja veridopingia.


title: Tanskan kruunu

text: Tanskan kruunu (kansallinen lyhenne kr, kansainvälinen valuuttakoodi DKK) on Tanskan rahayksikkö. Se on myös Tanskaan kuuluvien Grönlannin ja Färsaarten rahayksikkö (Färsaarilla kuitenkin käytetään seteleinä Färsaarten kruunua). Kruunu jakaantuu 100 äyriin.


title: Tanskan kruunu

text: Tanskan kruunu on sidottu euroon kiinteälläkurssilla 1 € = 7,46038 kruunua, mutta kurssi voi vaihdella 2,25 % kumpaankin suuntaan.


title: Tanskan kruunu

text: 25 äyrin kolikko poistui käytöstä 1. lokakuuta 2008.


title: Kansakunnan synty

text: Kansakunnan synty (suomeksi myös Kansakunnan syntyminen, ) on D. W. Griffithin ohjaama, vuonna 1915 valmistunut yhdysvaltalainen mykkäelokuva. Sen aiheena on Yhdysvaltain sisällissota ja sitä seurannut Etelävaltioiden uudelleenrakennus ja toipuminen.


title: Kansakunnan synty

text: "Kansakunnan synty" lisäsi paljon elokuvan arvostusta viestintävälineenä. Se synnytti myös suuria ristiriitoja, ja siihen liittyi ennennäkemättömän kiihkeitä mielenosoituksia ja sensuurikahakoita. Elokuva kestää peräti kolme tuntia, vaikka tuohon aikaan kokoillan elokuvien tyypillinen kesto oli tunnin paikkeilla. Se on ollut myös kritiikin kohteena valkoisten ylivaltaa korostavan ja Ku Klux Klania ihannoivan rasistisen näkökulmansa vuoksi.


title: Kansakunnan synty

text: Suomessa elokuva sai ensi-iltansa 16. huhtikuuta 1922 Edison-elokuvateatterissa nimellä "Kansakunnan syntyminen". Silloin esitettiin elokuvan ensimmäinen osa "Yhdysvaltain sisällinen sota". Elokuvan toinen osa "Ku-Klux-Klanin miehet" esitettiin 23. huhtikuuta. Elokuvan uusintaensi-ilta oli 25. syyskuuta 1964, jolloin se esitettiin nimellä "Kansankunnan synty". Vuonna 1979 kolmekymmentä suomalaista elokuva-arvostelijaa ja -asiantuntijaa äänesti kaikkien aikojen sadasta merkittävimmästä elokuvasta, ja "Kansakunnan synty" oli mukana heistä kahdentoista listalla.


title: Kansakunnan synty

text: Alun perin elokuva esitettiin kahdessa osassa. Ensimmäisessä osassa tapahtumat käsittelevät aikaa ennen sisällissotaa. Alussa esitellään kaksi perhettä, pohjoisosassa asuva Stonemanin perhe ja eteläosassa Cameronien perhe. Stonemanin perheeseen kuuluvat rotuerottelua vastustava kongressinedustaja Austin Stone sekä hänen kaksi poikaansa ja tyttärensä Elsie. Cameronin perheeseen kuuluvat kaksi tytärtä, Margaret ja Flora, ja kolme poikaa.


title: Kansakunnan synty

text: Stonemanin perheen pojat vierailevat etelässä Piedmontissa Cameronien luona ja Stonemanin vanhin poika rakastuu Margaretiin. Cameronin perheen poika Ben puolestaan on iskenyt silmänsä Elsieen. Kuvissa onnelliset neekeriorjat tekevät työtä ja tanssivat todellisen plantaasi-idyllin vallitessa. Sisällissodan sytyttyä kaikki pojat värväytyvät armeijaan. Ryhmä mustia miliisejä aikoo ryöstää Cameronien talon ja raiskata kaikki talon naiset, mutta etelävaltioiden sotilaat ehtivät väliin. Samaan aikaan Stonemanin nuorin poika ja kaksi Cameronin veljestä saavat surmansa sodassa. Ben haavoittuu Petersburgin taistelussa, ja hänet viedään sairaalaan. Siellä hän tapaa hoitajana työskentelevän Elsien. Ben Cameron saa kuulla, että hänet on tuomittu kuolemaan, ja Cameronin äiti on valmis käyttämään kaikkia keinoja tuomion kumoamiseksi. Hän onnistuu tapaamaan Abraham Lincolnin, joka armahtaa Benin.


title: Kansakunnan synty

text: Alkaa jälleenrakennuksen aika, ja Phil ja Elsie Stoneman ovat Washingtonissa katsomassa teatteriesitystä. Esityksen aikana John Wilkes Booth ampuu Lincolnin ja huutaa: "Sic semper tyrannis!" (Näin käy aina tyranneille). Phil ja Elsie kyselevät toisiltaan kuinka heidän mahtaa nyt käydä?


title: Kansakunnan synty

text: Toisessa osassa hyvää tarkoittava mutta harhaanjohdettu Pohjoisen poliitikko Austin Stoneman lähettää mulatti Silas Lynchin hoitamaan asioitaan Piedmontiin. Korruptio ja työnkiertäminen ovat saaneet laajat mittasuhteet orjuuden lakkauttamisen jälkeen. Poliittisissa kokouksissa mustat juovat suoraan pullon suusta ja pitävät jalkoja pöydällä. Laki sallii roturajan ylittävät avioliitot.


title: Kansakunnan synty

text: Ben keksii keinon voittaa sodan voittaneiden Pohjoisvaltioiden lähettämien vallananastajien ja näiden tukemien vapautettujen mustien ylivalta valkoisia kohtaan perustamalla Ku Klux Klanin, vaikka Elsie ei ajatuksesta innostu. Myöhemmin murhanhimoinen entinen orja Gus kosii Floraa, joka pakenee metsään Gus perässään. Flora heittäytyy jyrkänteeltä alas, koska ei halua joutua mustan miehen raiskaamaksi. Tämän seurauksensa Ku Klux Klan ottaa Gusin kiinni, ja lynkkaa hänet.


title: Kansakunnan synty

text: Samaan aikaan Silas Lynch yrittää pakottaa Elsien naimaan hänet. Naamioituneet Ku Klux Klanin jäsenet huomaavat tämän ja menevät hakemaan apuvoimia. Vahvistettu klaani ryntää pelastamaan Elsien ja samalla he häätävät kaikki mustat. Lynchin miliisijoukko hyökkää Cameronien piilopaikkaan, mutta klaani pelastaa perheen viime hetkellä. Voiton kunniaksi klaani juhlii kaduilla. Järjestetään uudet, valkoisten dominoimat vaalit. Kansakunnan yhdistyminen saa sinettinsä, kun Cameronien ja Stonemanien kaksinkertaiset perhehäät pidetään.


title: Kansakunnan synty

text: D. W. Griffith alkoi vuonna 1914 suunnitella laajaa elokuvaa Yhdysvaltojen sisällissodasta, mitä kukaan ei aikaisemmin ollut tehnyt. Hänen lähtökohtansa oli Thomas Dixonin suosittu romaani "The Clansman", josta oli tehty myös näytelmäsovitus. "The Clansman" kuitenkin käsitteli vain jälleenrakennuksen vaiheita, joten Griffith joutui kirjoittamaan elokuvan ensimmäisen osan kokonaan itse.


title: Kansakunnan synty

text: Elokuvan kuvaukset alkoivat viimeisenä ensimmäistä maailmansotaa edeltävänä itsenäisyyspäivänä 4. heinäkuuta 1914, ja Griffith hyödynsi kuvausten aikana sekä omia lapsuuden kokemuksiaan että sisällissodan myyttejä ja sen sankareita. Griffith vannotti näyttelijöitään pysymään hiljaa elokuvan työstämisestä, mutta toisaalta hän itse kulki joka paikassa muistiinpanot ja lähdemateriaalit mukanaan. Ohjaajalla ja hänen avustajillaan oli taistelukohtauksissa enimmillään ohjattavinaan 300–400 avustajaa, mutta Griffithillä oli kyky luoda vaikutelma paljon suuremman statistien joukon käytöstä.


title: Kansakunnan synty

text: Apulaisohjaajina toimivat muun muassa tulevaisuuden merkittävät elokuvantekijät Erich von Stroheim ja Raoul Walsh sekä heidän lisäkseen Jack Conway ja George Siegman. John Fordilla on rooli yhtenä Ku Klux Klanin ratsastajista. Mustien ja mulattien rooleja esittivät ajan teatterista tutun "blackface"-tradition mukaisesti valkoiset näyttelijät.


title: Kansakunnan synty

text: Griffithin elokuva maksoi tuolloin ennätykselliset 125 000 dollaria.


title: Kansakunnan synty

text: Elokuvassa käytettiin useita uraauurtavia kuvausmenetelmiä, jotka otettiin elokuvateollisuudessa myöhemmin yleiseen käyttöön. Näitä olivat muun muassa:


title: Kansakunnan synty

text: Ensi-ilta keväällä 1915 oli suorastaan kiihkeä. Karl Brown on kuvannut tilaisuutta: "”Luulisin, että jokainen ihminen tuossa täyteen pakatussa salissa oli tuolla hetkellä pystyssä, hurraten, ei elokuvalle, ei orkesterille, ei Griffithille, vaan ilmaistakseen kiihtymyksensä ja kunnioituksensa yhden miehen rohkeutta kohtaan – miehen joka oli niin ylpeästi uhmakas tappiossaan, ja niin yksin, vain taivaan vallat todistajanaan”"


title: Kansakunnan synty

text: Elokuvasta tuli valtava menestys, jonka suosion ohitti vasta elokuva "Tuulen viemää" vuonna 1939. Elokuva tuotti jo ensi-iltakierroksella yli 60 miljoonaa dollaria voittoa, ja menestys nosti Griffithin koko elokuva-alan merkittävimmäksi ohjaajaksi. Ohjaaja käytti oman palkkionsa seuraavaan suurelokuvaansa "Suvaitsemattomuus". Yhdysvaltojen silloinen presidentti Woodrow Wilson ihaili elokuvaa, ja "Kansakunnan synnystä" tuli ensimmäinen Valkoisessa talossa esitetty elokuva.


title: Kansakunnan synty

text: Useat ihmiset kokivat elokuvan katsomisen kansalaisvelvollisuudeksi, ja jos vanhemmat eivät vieneet lapsiaan katsomaan sitä, heitä syytettiin laiminlyönnistä. "Kansakunnan synnyn" olisi arvioiden mukaan nähnyt 1950-luvun puoliväliin mennessä lähes 200 miljoonaa katsojaa.


title: Kansakunnan synty

text: Elokuva herätti myös voimakkaita kielteisiä tunteita. Kritiikkiä saivat sekä virheelliset historialliset tapahtumat että tummaihoisten leimaaminen pahoiksi. Griffith loukkaantui kritiikistä ja kiisti olevansa rasisti. Griffith julkaisi elokuvasta vuonna 1921 lyhyemmän ja uudelleen leikatun version, josta puuttuivat viittaukset Ku Klux Klaniin.


title: Kansakunnan synty

text: "Kansakunnan synnyn" ensi-illan jälkeen puhkesi mielenosoituksia muun muassa Bostonissa ja Philadelphiassa, ja jotkut vaativat elokuvan sensuroimista. Heistä elokuvassa esiintyvät mustat ja mulatit sekä Etelän näkemyksiä vastustaneet poliitikot olivat karkeita karikatyyrejä. Mustien oikeuksia puolustava NAACP puolestaan yritti tuloksettomasti estää elokuvan levittämisen.


title: Kansakunnan synty

text: Elokuvan esittäminen kiellettiin monissa kaupungeissa, kuten Chicagossa, Ohiossa ja Pittsburghissa. Elokuvan ensi-illan jälkeen kerrottiin syntyneen noin viisisataa mellakkaa, ja myös Ku Klux Klanin toiminnan todettiin aktivoituneen uudelleen. Järjestö aloitti valtavat rekrytointikampanjat, joiden ansiosta Ku Klux Klaniin liittyi miljoonia ihmisiä.


title: Kansakunnan synty

text: Elokuvaa käytettiin argumenttina mustien kansalaisoikeuksien rajoittamiseen. Tummaihoisia lynkattiin yleisesti, samoin heitä vastaan suunnattiin mellakoita. Yhdysvaltojen eteläosissa tummaihoisilta evättiin pääsy valkoisten kouluihin, hotelleihin ja ravintoloihin. He menettivät myös äänioikeuden.


title: Kansakunnan synty

text: Griffith pahoitteli tapahtumia, joita hänen elokuvansa edesauttoi. Hän yritti hälventää syntyneitä ennakkoluuloja elokuvassaan "Suvaitsemattomuus", jossa paheksuttiin rasismia. Uusi elokuva ei kuitenkaan saavuttanut samanlaista suosiota kuin "Kansakunnan synty".


title: Sapelisuu

text: Sapelisuu eli sapelihammaskala ("Chauliodus sloani") on n. 30 cm pitkä hoikkaruumiinen syvänmeren kala, jota tavataan Intian- ja Tyynen valtameren trooppisissa ja lauhkeissa osissa. Kalaa tavataan yleensä 1–2 kilometrin syvyydessä; se ei elä pitkään vankeudessa, joten sen elintapojen tutkiminen on vaikeaa. On kuitenkin tiedossa, että sapelisuulla on suurimmat kalan hampaat pään kokoon nähden.


title: Sapelisuu

text: Sen suu on suuri ja täynnä pitkiä, neulamaisia hampaita. Sen selkäevän ensimmäinen ruoto on pidentynyt siimaksi ja sen kärjessä on valoelin, jolla kala houkuttelee saaliseläimiä.


title: Killerpilze

text: Killerpilze () on yksi Saksan suosituimmista yhtyeistä, joka on perustettu vuonna 2002 Dillingenissä, Saksassa. Killerpilze soittaa punkrockia/poprockia. Yhtyeessä oli ennen myös basisti Andreas "Schlagi“ Schlagenhaft (s. 9. syyskuuta 1988), mutta hän ilmoitti lopettavansa soittamisen Killerpilzessa keväällä 2007 ja sanoi keskittyvänsä opiskelemiseen.


title: Killerpilze

text: Nykyisin Killerpilzen live-basistina keikoilla toimii Benjamin "Benni" Beinhofer


title: Killerpilze

text: Killerpilze on saanut vaikutteita musiikkiinsa muun muassa suositun saksalaisen Die Ärzten musiikista ja sanoituksista. Laulujen sanat ovat ironisia, ja niillä leikitellään mm. julkisuuden kliseillä sekä hemmoteltujen lasten kustannuksella. Myös rakkaudesta ja vihasta kertovia kappaleita on, mutta tuttuun punkpop-tyyliin.


title: Killerpilze

text: Killerpilze vieraili 2006 joulun alla Etiopiassa. Matkan jälkeen he loivat rahankeräyskampanjan (Punk macht Schule), joiden tuotolla oli tarkoitus nimensä mukaan rakentaa koulu Etiopiaan. Tuottoja saatiin 20000€ ja koulu valmistui keväällä 2008


title: Marcus Garvey

text: Marcus Moziah Garvey (17. elokuuta 1887 Jamaika – 10. kesäkuuta 1940 Lontoo) oli journalisti ja amerikkalaisten mustien nationalistien ensimmäinen johtaja. Hän toimi Yhdysvalloissa vuosina 1916–1925 tavoitteenaan rotusorron lakkauttaminen ja mustien kaikenlainen omavaraisuus.


title: Marcus Garvey

text: Marcus Garvey syntyi köyhän 11-lapsisen perheen kuopuksena vuonna 1887. Hän opiskeli kirjanpainajaksi. Garvey muutti vuonna 1912 kahdeksi vuodeksi Lontooseen ja tutustui siellä kolonialismia vastustaneisiin afrikkalaisiin sekä mustan kirjailijan Booker T. Washingtonin ajatuksiin. Palattuaan Jamaikalle vuonna 1914 hän perusti Universal Negro Improvement Association (UNIA, ”Maailmanlaajuinen neekerien kehityksen liitto”) -järjestön. Sen tavoitteena oli yhdistää kaikki maailman neekerikansat yhdeksi omaksi maakseen ja hallinnokseen.


title: Marcus Garvey

text: Vuonna 1916 Garvey muutti New Yorkiin ja perusti Harlemin kaupunginosaan UNIAn päämajan. Sieltä järjestö levisi muualle Yhdysvaltoihin ja ulkomaille. UNIA toimi mustien järjestöjen sateenvarjo-organisaationa ja ilmoitti jäsenmääräkseen useita miljoonia 40 maassa. Vuonna 1920 UNIA nimitti Garveyn symbolisesti ”Afrikan tasavallan tilapäiseksi presidentiksi” ja julkaisi julkilausuman maailman neekerikansojen oikeuksista.


title: Marcus Garvey

text: Garvey käynnisti useita afrikkalais-amerikkalaisia projekteja. Yksi niistä oli Black Star Steamship Company -yritys, joka liikennöi Pohjois-Amerikan ja Karibian sekä Afrikan välillä. Yrityksen taloudellisten sotkujen seurauksena Garvey tuomittiin Yhdysvalloissa vankeuteen vuonna 1925, ja kaksi vuotta myöhemmin hänet karkotettiin Jamaikalle. Vuonna 1934 Garvey muutti Lontooseen, ja hän kuoli siellä vuonna 1940. Hän ei koko elämänsä aikana käynyt Afrikassa, vaikka matkustikin paljon.


title: Marcus Garvey

text: Garveyn ensimmäinen vaimo 1919–1922 oli Amy Ashwood Garvey, joka oli panafrikanisti, naisaktivisti ja sosiaalityöntekijä. Garveyn toinen vaimo vuodesta 1922 alkaen oli Amy Jacques Garvey. Hän oli alun perin Garveyn henkilökohtainen sihteeri ja toimi sen jälkeen tärkeissä järjestöllisissä tehtävissä UNIAssa. Garveyn kuoltua hän opetti ihmisille tämän elämästä. He saivat kaksi lasta.


title: Marcus Garvey

text: Garvey pyrki luomaan mustien kulttuurin heidän omilla ehdoillaan, ilman valkoisten vaikutusta. Hän halusi mustien saavuttavan omavaraisuuden niin sosiaalisesti, kulttuurisesti kuin taloudellisestikin. Garvey uskoi mustien rotupuhtauteen ja vastusti rotujen sekoittumista. Hän uskoi mustien ylpeyteen omasta kulttuurisesta perinnöstään ja yhteiseen taisteluun rotusortoa vastaan. Garvey toivoi Amerikan ja Afrikan mustien tukevan toisiaan kolonialismin ja rotusorron vastustamisessa. Hän tavoitteli ”Afrikan yhdysvaltoja”, jonka kansalaisuuden jokainen musta ihminen voisi saada. Garvey ei kuitenkaan kannattanut kaikkien mustien muuttamista Afrikkaan, vaikka moni hänen kannattajistaan sitä ajoikin. Hän ei myöskään havitellut Yhdysvaltoihin itsenäistä mustien valtiota, vaan ainoastaan rinnakkaista mustien yhteiskuntaa ja vapautumista sorrosta.


title: Marcus Garvey

text: Johtajana Garvey oli itsevaltainen. Hän ihaili Benito Mussolinia ja Adolf Hitleriä siinä, kuinka nämä nostivat omat kansansa suuruuteen.


title: Marcus Garvey

text: Garveylla oli merkittävä vaikutus niin afroamerikkalaisten omanarvontunteeseen kuin afrikkalaisten kansallisuustunteeseenkin, joka johti myöhemmin Afrikan maiden itsenäistymiseen. Garveyn ennustus ”Katsokaa Afrikkaan, missä musta kuningas kruunataan...” osoittautui profeetalliseksi jamaikalaisen rastafariliikkeen synnyn kannalta.


title: Mars-patukka

text:
Mars on suklaapatukka, jota tuottaa Mars Incorporated. Sen sisällä on toffeeta ja nougat'ta, joiden päällä on sokerikulööriä. Patukka on päällystetty maitosuklaalla.
Tuotteen koostumus on hieman erilainen eri mantereilla. Suomessa myydään nykyään myös isompia Mars-patukoita, jälkiliitteiltään King Size, 2-pack tai 10-pack.


title: Mars-patukka

text: Mars-patukkaa valmistivat ensimmäistä kertaa vuonna 1920 Frank ja Ethel Mars Tacomassa Washingtonissa Yhdysvalloissa. Tuolloin sen nimi oli "Milky Way". Vuonna 1932 Forrest Mars Sr. perusti tehtaan Sloughiin Britteinsaarille. Mars-resepti perustuu amerikkalaiseen Milky Wayhin mutta on makeampi. Iso-Britannia on edelleen Marsin suurin markkina-alue.


title: Mars-patukka

text: Skotlannissa tunnetaan myös rasvassa uppopaistettu Mars-patukka, jota on myynnissä useissa pikaruokakioskeissa. Marsista on myös julkaistu Mars Delight.


title: Pariisi–Roubaix 2005

text: Pariisi–Roubaix 2005 -pyöräilykilpailu järjesttiin 10. huhtikuuta 2005 reitillä, jonka pituus oli 259 kilometriä. Tästä matkasta 55 kilometriä oli kuuluisaa nupukiveä ja kilpailu ajettiin erinomaisissa sääolosuhteissa.


title: Pariisi–Roubaix 2005

text: Vain viikko Flanderin ympäriajon jälkeen belgialainen Tom Boonen voitti kisan kahden muun kirikilpailujen spesialistien kanssa. Tämän voiton ansiosta hän sai paikan Pro-Tour 2005 kokonaisluokittelussa. Edellisen vuoden (2004) voittaja ruotsalainen Magnus Bäckstedt sijoittui tässä kilpailussa neljänneksi. Eräs entinen kisan (1997) voittaja, ranskalainen Frédéric Guesdon oli vielä seitsemännellä sijalla 50 metriä ennen maalinauhaa, kun hänen kisatiensä nousi pystyyn.


title: Herodianos

text: Herodianos tai Herodianus (, noin 180 – noin 255) oli kreikkalais-roomalainen virkamies ja historioitsija. Herodianos oli syntyjään kreikkalaisperäinen ja kirjoitti kreikankielisen kahdeksankirjaisen Rooman historian, joka käsitti vuodet 180–238.


title: Herodianos

text: Teosta "Tes meta Markon basileias historiai" kirjoittaessaan Herodianos oleskeli pitkään Roomassa. Se on säilynyt kokonaan ja se kuvaa aikaa keisari Marcus Aureliuksen kuolemasta keisari Gordianus III:n noususta valtaan. Sitä ei pidetä aina täysin luotettavana, vaikkakin se muodostaa parhaan lähteen käsittelemästään ajanjaksosta. Se on fiktiota pursuavan "Historia Augustan" ohella ainoa lähde, joka kertoo ajan vähemmän tunnetuista tapahtumista, kuten keisari Maximinus Thraxin vallasta (jonka kohdalla Herodianos on harvinainen silminnäkijä keisarin väitettyä jättiläismäistä kokoa koskien), ja hän myös antaa esimerkiksi Elagabaluksesta tasapuolisemman kuvan kun Dio Cassius.


title: Mongolialainen paini

text: Mongolialainen paini () on perinteinen mongolialainen urheilumuoto jo vuosisatojen ajan.


title: Mongolialainen paini

text: Vanhanajan Mongoliassa se oli lisäksi yksi "Kolmesta miehisestä lajista" (muut kaksi olivat ratsastus- ja jousella-ampumisen taito). Tšingis-kaani piti lajia armeijansa taistelutaidon ja kunnon ylläpitäjänä. Ajoittain sitä käytettiin myös poliittisten kilpailijoiden lyömiseen. Oli yleistä, että tällaisia vastustajia kuoli kaanin järjestämissä otteluissa. Qing-dynastian (1646-1911) keisarillinen hovi järjesti säännöllisesti painiotteluita lähinnä mantšujen ja mongolien välillä.


title: Mongolialainen paini

text: Nykyään voidaan erottaa kaksi tyyliä lajista, toinen Mongoliassa ja toinen Sisä-Mongolian autonomisella alueella Kiinassa.


title: Mongolialainen paini

text: Ottelussa on tarkoitus saada vastustaja koskettamaan maata selällä, polvella tai kyynärpäällä. Sisä-Mongoliassa vastustaja puolestaan häviää, jos hän koskettaa millä tahansa polven (tai nilkan) yläpuolisella ruumiinosalla maata. Aikarajoja tai painosarjoja ei ole. Jokainen painija ottelee erän ja voittaja siirtyy seuraavalle erälle.


title: Mongolialainen paini

text:
Mongolian ja Sisä-Mongolian tyylien välillä on joitakin eroja säännöissä ottelutekniikan suhteen. Molemmissa tyyleissä ovat kuitenkin sallittuja erilaiset heitot, työnnöt ja nostot. Mongoliassa vastustajan jalkoihin käsillä tarttuminen on sallittua, Sisä-Mongoliassa ei. Molemmat tyylit kieltävät kuitenkin iskut, kuristukset ja lukot.
Jos heitossa heittäjä koskettaa maata, hän häviää.


title: Mongolialainen paini

text: Painikilpailuja järjestetään perinteisesti heinäkuun lopulla tai elokuun alussa Naadamissa. Naadam on hauskanpidon, rentoutumisen, kaupan ja urheilun aikaa.


title: Mongolialainen paini

text: Painiottelut järjestetään ruohokentällä tai muunlaisella paljaalla maalla, joka ei ole liian kova tai sorainen. Kuten jo edellä mainittiin, painoluokkia ei ole.


title: Mongolialainen paini

text: Arvojärjestyksessä voi yletä vain Naadamin aikana. Sijoittumiseen arvoasteikossa vaikuttaa ottelujen määrä. Arvot ovat järjestyksessä alhaisimmasta ylimpään: luokaton, lintu (kotka), norsu (kameli), leijona (susi) ja soturi.


title: Mongolialainen paini

text: Oirad: muistuttaa vapaapainia.


title: Mongolialainen paini

text: Ujumchin: ei salli liikkeitä, joissa kädet ja jalat joutuvat kosketuksiin. Esimerkiksi käsillä ei saa tarttua vastustajan jaloista.


title: Mongolialainen paini

text: Hulunbuir: tämäkään tyyli ei salli liikkeitä käsien ja jalkojen välille, mutta sallii potkun suoraan jalkoihin. Tämän tekniikan käytöstä muissa tyyleissä tai virallisessa ottelussa saa rangaistuksen.


title: Mongolialainen paini

text: Halha: tämä tyyli ei ainoastaan salli käsillä vastustajan jaloista tarttumista vaan myös vaatii sitä.


title: Mongolialainen paini

text: Ordos, Oirad ja Halagshaa/shalbur tyyleissä ottelijat ovat tarranneet toisiinsa ottelun alussa. Vastaavasti Hulunbuir, Ujumchin ja Halha tyyleissä ottelijat ovat ottelun alussa erossa toisistaan.


title: Mongolialainen paini

text: Painin säännöissä esiintyy muutenkin alueellista vaihtelua:


title: Mongolialainen paini

text: Xingjiangin Oirad-tyylissä lasketaan kaatumiseksi (=häviöksi) myös olkapään kosketus maahan.


title: Mongolialainen paini

text: Sisä-Mongoliassa noudatettava sääntö (katso "Säännöt"-osuutta) on myös käytössä myö Hulunbuir-, Ordos- ja Halagshaa/shalbur-tyyleissä. Eräässä Halhan variantissa maahan kädellä koskeminen ei merkitsi häviötä.


title: Mongolialainen paini

text: Tuvan alueella eteläisessä Siperiassa mongoliväestön perinteisen painin nimitys on hüreš (tuvaksi Хүреш). Sana on samaa juurta kuin turkin sana "güreş" (paini).


title: Sooloilua

text: Sooloilua on Katja Kallion saman nimiseen romaaniin perustuva suomalainen draamakomedia vuodelta 2007. Se on Lauri Nurksen ensimmäinen pitkä elokuvaohjaus. Elokuvan tuotti MRP Matila Röhr Productions. Pääosia näyttelevät Saija Lentonen, Kari-Pekka Toivonen ja Kristiina Elstelä. Elokuva kertoo tekijöidensä mukaan salamarakkaudesta. "Sooloilua" on toinen Kallion alkuperäistekstiin perustuva elokuva, ensimmäinen on Aku Louhimiehen ohjaama "Kuutamolla".


title: Sooloilua

text: Teatteriensi-iltansa elokuva sai 28. joulukuuta 2007. DVD:nä se julkaistiin 30. toukokuuta 2008 (16:9 anamorfinen, Widescreen 1:2,35, Dolby Digital 5.1, tekstitys: suomi, ruotsi, englanti). DVD:llä on myös poistettuja kohtauksia ja Chisun musiikkivideo "Mun koti ei oo täällä".


title: Sooloilua

text: 31-vuotias sanomalehtitoimittaja Emma Huilu tekee miessuhteestaan loppua lentoasemalla puhelimitse. Amsterdamista palaava kapellimestari Joel Abrahamsson sattuu kuulemaan puhelun. Myös hänen rakkaussuhteensa vetelee viimeisiään. Emma ja Joel tapaavat toisensa haastattelun merkeissä. Emma tekee kysymyksiä kuten "Yrität sä ylläpitää sitä myyttiä, että kapellimestarit on ylivoimaisia naistenmiehiä?". Emma ja Joel salamarakastuvat toisiinsa ja pian Emma huomaa asuvansa valkeassa huvilassa Espoon Suvisaaristossa hoitamassa Joelin dementoituvaa äitiä Leaa. Aiemmin Lea on saanut raivokohtauksen vanhainkodissa, peijakkaan poika kun unohti hakea hänet konserttiinsa!


title: Sooloilua

text: Lea ei aluksi siedä Emmaa. Hän ei omasta mielestään tarvitse hoitajaa. Emma taasen on täysin toistaitoinen hänelle vieraassa ympäristössä. Lea ei suostu palaamaan vanhainkotiin, joten Emma joutuu ottamaan hänet mukaansa työpaikalleen. Tilanne vääntyy niin mutkalle, että Emma katsoo suhteensa Joeliin katkeavan alkuunsa. Hän tilittää tunteitaan kolmelle miespuoliselle kaverilleen ravintolassa, jossa eräs kätilö huomaa hänen olevan raskaana. Emma lähtee kertomaan haikarauutisen Joelille ja he alkavat laittaa huvilaa asuttavampaan kuntoon. Lea ei edelleenkään hyväksy Emmaa, joka ei saa edes imuroida Lean huonetta.


title: Sooloilua

text: Joelin ja Emman suhde alkaa rakoilla, kun mies joutuu työnsä tähden olemaan alati tien päällä. Emma joutuu puolestaan olemaan jatkuvasti pois töistä Lean vuoksi ja potkut häämöttävät. Eräänä päivänä Lea paljastaa syyn siihen, miksi suhtautuu Emmaan niin vihamielisesti: hän uskoo miniäehdokkaan häipyvän kuvioista heti lapsen synnyttyä. Joel taasen tuntee olevansa ulkopuolinen huvilassaan. Hänen elämäänsä ilmestyy femme fatale, tummahiuksinen ja säärevä Larissa. Suhde paljastuu Emmalle, joka jättää kapellimestarin tahtipuikkoineen niille sijoilleen. Asuttuaan jonkin aikaa omillaan Emma tekee päätöksen hakea Lea pois vanhainkodista, jonne tämä on jälleen joutunut, ja palaa hänen kanssaan huvilalle. Naisten välit lämpenevät vähitellen. Onneton Joel käsittää Larissan olevan vain yksi hänen monista valloituksistaan ja täysin tyhjänpäiväisen pimun. Kapellimestari syväanalysoi itsensä ja haluaa palata Emmansa luo, joka ei suin päin ryntää miehen syliin. Lehtien jälleen viheriöidessä Emma ja Joel tekevät sovinnon ja rakkaus kukoistaa.


title: Sooloilua

text: "Sooloilua" keräsi kolme Jussi-ehdokkuutta kategorioissa paras naispääosa (Lentonen), naissivuosa (Elstelä) ja käsikirjoitus (Kallio), joista se voitti parhaan naissivuosan palkinnon.


title: Sooloilua

text: Stara.fi arvioi "Sooloilua": "Elokuvan perustarina on varsin onnistunut, vaikka se ei mitään varsinaista uutta tarjoakaan. Erityisesti Elstelän esittämä seniili ja suorastan hulvaton mummo on leffan suola." MTV3-kanavan Minna Karila kirjoitti: "Näyttelijänä toistaiseksi paremmin tunnetun Lauri Nurksen esikoisohjaus tavoittaa hyvin humoristiset, sentimentaaliset ja angstiset hetket sekä vuorottelun näiden välillä." Karila mainitsi arvioinnissaan muutamat elokuvan epäloogisuudet, kuten sen että Lea on turhan toimintakykyinen laitoshoidokiksi. V2.fi-viihdeportaalin Otto Suuronen kirjoitti: "Romanttisena komediana mainostettava "Sooloilua" ei juuri naurata, sillä teoksen komediallisuus jätetään tietoisesti taustalle. Vahvemmin esillä onkin lämminhenkinen tunteellisuus ja rakkaus." Elstelän suoritusta Leana kehuttiin arvosteluissa kautta linjan.


title: Sooloilua

text: Elokuvaa alettiin filmata helmikuussa 2007. Pienissä sivuosissa nähdään muun muassa Jouko Klemettilä, jonka rooli supistui entisestään leikkausvaiheessa; poistetut kohtaukset nähdään DVD-version lisämateriaaleissa. Leikkauspöydälle jäivät myös muun muassa Anu Sinisalon ja Katja Kukkolan roolityöt.


title: Tiikeriahven

text: Tiikeriahven ("Terapon jarbua") on noin 30 cm pitkä merikala, joka ruumiinmuodoltaan muistuttaa melkoisesti ahventa, mutta kuuluu tiikeriahventen heimoon ("Terapontidae"). Tällä lajilla on kyljissään tummia kaarevia poikkijuovia. Sillä on pienet terävät hampaat, joka paljastaa sen syövän muita kaloja.


title: Tiikeriahven

text: Tiikeriahventa tavataan Intian- ja Tyynessämeressä Etelä-Afrikan, Indonesian ja Pohjois-Australian rannikolla sekä Punaisessameressä. Yleensä se elää rannikkovesissä ja jokisuilla, mutta voi myös nousta jokia ylös.


title: Lady in Satin

text: Lady In Satin on jazz-laulaja Billie Holidayn vuonna 1958 levyttämä albumi. Albumilla esiintyy myös bändinjohtaja Ray Ellis.


title: Kermānšāh

text: Kermānšāh () on yksi Iranin vanhoista suurkaupungeista, ja se kuuluu maan 30 suurimman kaupungin joukkoon. Kermānšāh sijaitsee Länsi-Iranissa Irakin rajalla. Kaupunki on noin 1 420 metriä meren pinnan yläpuolella. Koko kaupunki on rakennettu vuorien välillä olevan solaan. Teheranista Kermānšāhiin on matkaa noin 525 km. Kermānšāh on rikkaan kulttuurin, riisin, vihanneksien, hedelmien ja öljyn keskus. Lentokenttä on sijoitettu kaupungin koilliselle alueelle, josta on matkaa Teheraniin lentäen noin 413 km.


title: Kermānšāh

text: Monumentit, joita Kermānšāhista on löydetty, osoittavat akhaimenidien ja sassanidien ajanjaksoja. Kaupunki lähes tuhoutui, kun afgaanit hyökkäsivät Isfahaniin. Iranin ja Irakin sodan aikana Kermānšāh oli lähestulkoon sodan keskipiste. Suurin osa kaupungeista tuhottiin, esimerkiksi Sar-e-Pol-e Zahab ja Qhasr-e-Širin melkein kokonaan.


title: Kermānšāh

text: Kermānšāhissa on vuoristoilmasto. Suurimmaksi osaksi sataa talvella ja kesällä on enimmäkseen lämmintä. Talvella sataa suurin piirtein 500 mm ja kesällä on noin 22–44 °C lämmintä.


title: Kermānšāh

text: Kaupungin väkiluku on kasvanut seuraavasti 624 084 (1996), 692 986 (2001), 794 863 (2006) ja 851 405 (2011).


title: Kermānšāh

text:
Kermānšāhissa puhutaan Iranin pääkieltä, persiaa ja kurdin kieltä, (hauramin, soranin, lurin ja lakin.) Ylhäällä vuoristossa asuvat ihmiset puhuvat enimmäkseen kurdia, ja kaupungeissa puhutaan pääkielenä kurdia ja persiaa.
Kaupungissa asuu paljon assyrialaisia, armenialaisia, juutalaisia, turkkilaisia ja arabeja.


title: Kermānšāh

text: Kermānšāh on tunnettu monista nähtävyyksistä, tuotteista ja ruoista. Ehkä tunnetuin nähtävyys on Taq-e-Bostan, vuoren sisälle rakennettu luola, jossa on kaiverrettuna yli 1000 vuotta vanhoja kaiverruksia. Luolaan pääsee vesitse kanootilla. Iranilaiset matot ovat usein lähtöisin Kermānšāhista. Kaupunki on kuuluisa myös paikallisesta riisistä tehdystä makeisesta nimeltään Nân berendži. Toinen paikallinen kuuluisa ruoka on öljyn tapainen, paikallisesti tunnettu nimellä Rüne Dân. Kermānšāhin kansallispukuna toimii kurdilainen vaatetus, johon kuuluu kurdilaiset mustat nahkakengät, isokokoiset housut, pitkähihainen paita ja vielä iso vyö yhdistämään housuja ja paitaa.


title: SEAT Ronda

text: SEAT Ronda on SEATin vuosina 1982–1986 valmistama alemman keskiluokan henkilöautomalli, joka korvasi SEAT Ritmon. Edeltäjänsä tavoin Ronda perustui Fiat Ritmoon, mutta Fiatin ja SEATin välien katkettua SEATin oli muutettava malliaan ja annettava sille uusi nimi, jotta se välttyisi plagiointisyytteiltä. Erot Ritmoon nähden olivat neliönmuotoiset ajovaloumpiot pyöreiden sijasta sekä erot takavaloissa ja ovenkahvojen ulkonäössä.


title: SEAT Ronda

text: Moottorivalikoimassa olivat aluksi 1,2- (64 hv), 1,4- (75 hv), 1,6- (95 hv) ja 2,0-litraiset (120 hv) bensiinimoottorit sekä 1,7-litrainen (55 hv) diesel. Vuonna 1984 Ronda sai Ibizasta peräisin olevat 1,2- (63 hv) ja 1,5-litraiset (86 hv) bensiinimoottorit, jotka olivat Porschen kehittämät. Nämä mallit tunnettiin nimellä Ronda P.


title: Pelkkää lihaa

text: Pelkkää lihaa on Lauri Nurksen televisiokanava Neloselle ohjaama kymmenosainen komediasarja. Televisiosarja kertoo kolmesta heavy-muusikosta, jotka soittavat 1980-luvun henkisessä yhtyeessä nimeltä "Iron Dragön", jolta puuttuu kitaristi. Sami työskentelee isänsä levykaupassa, Ropi toimii leipurina, kun taas Mika on työtön.


title: Pelkkää lihaa

text: Sarjassa näyttelevät muun muassa Jarkko Lahti, Antti Luusuaniemi, Miika Kivinen ja Malla Malmivaara. Televisiosarja esitettiin huhti-kesäkuussa 2007. Sarjan ovat käsikirjoittaneet Janne Rosenvall, Jussi Koivunoro ja Jarno Anttila. Sarjan tunnusmusiikkina on Brother Firetriben esittämä ja säveltämä kappale ”I Am Rock”. Sarjassa on kohtauksien välillä lyhyitä inserttejä, joissa joku tai jotkut pääosien näyttelijöistä tanssivat ja taustalla pyörii psykedeelinen animaatio. Sarjan jokainen jakso päättyy siihen, kun joku henkilöistä sanoo "pelkkää lihaa" jonkin lauseen lopussa.


title: Polyyppikala

text: Polyyppikala ("Nomeus gronovii") on lähes 40 cm pitkä kala, joka elää Intian valtameren, Tyynenmeren ja läntisen Atlantin trooppisissa osissa sekä Karibianmerellä. Polyyppikala elää aina yhdessä portugalinsotalaiva-nimisen polyyppieläimen kanssa. Kalan oletetaan syövän polyyppieläimen lonkeroita tai mahdollisesti jätteitä tämän lonkeroista. Luultavasti se syö muitakin pehmeävartaloisia polyyppieläimiä sekä eläinplanktonia.


title: SEAT Marbella

text: SEAT Marbella on espanjalaisen SEAT-tehtaan versio italialaisesta Fiat Pandasta (vuosien 1983–1986 mallista). Autoa valmistettiin vuosina 1986–1998. Aikaisemmin mallin nimi Espanjassakin valmistettuna oli SEAT Panda, mutta nimi vaihdettiin välien rikkouduttua Fiatin kanssa. Malli ei kokenut minkäänlaisia teknisiä uudistuksia koko aikana. Erot Fiat Pandaan olivat ulkonäöllisiä. Marbella on nimetty espanjalaisen kaupungin mukaan.


title: SEAT Marbella

text: Tekniikka autossa oli aiemman Fiat 127:n peruja. Moottori oli 903 kuutiosenttimetrin nelisylinterinen 40-hevosvoimainen bensiinimoottori. Se oli kyllin vahva liikuttamaan 700 kilon painoista autoa ja siitä on sanottu, ettei sitä saisi normaalilla käytöllä mitenkään rikottua. Autolla oli elinkaarensa aikana useita malleja, kuten L, Special, GL ja GLX, mutta tekniikka oli kaikissa sama moottoria myöten.


title: SEAT Marbella

text: SEAT Terra oli Marbellan tavarankuljetusmalli, jota valmistettiin 1990-luvun lopulle asti. Malli oli samankaltainen kuin Marbella, mutta taakse oli tehty kuormatila. Se oli hyvin suosittu Espanjassa. Alkuperäisen SEAT Pandan tavarankuljetusmalli tunnettiin nimellä SEAT Trans.


title: Simo Vehviläinen

text: Simo Vehviläinen (s. 24. huhtikuuta 1983 Helsinki) on entinen suomalainen jääkiekkomaalivahti, joka toimii SM-liigassa pelaavan Pelicansin maalivahtivalmentajana ja joukkueenjohtajana.


title: Simo Vehviläinen

text: Vehviläinen on Helsingin IFK:n kasvatteja ja on pelannut uransa alkupuolella pääkaupunkiseudun joukkueissa. Vehviläisen ensivisiitti SM-liigaan oli kaudella 2004–2005, jolloin hän puki kolmeen HIFK:n otteluun. Samalla kaudella hän oli kuitenkin vakuuttanut paikkansa Mestiksessä pelaavassa HC Salamoissa. Seuraavalla kaudella Vehviläinen oli Salamoiden selkeä ykkösmaalivahti vieden Salamat puolivälieriin, missä he hävisivät Vaasan Sportille ottelusarjan 2–3.


title: Simo Vehviläinen

text: Seuraavaksi kaudeksi Vehviläinen siirtyi kuitenkin Tšekin Extraliigaan HC Vsetíniin. Hänet hankittiin paikkaamaan edellisellä kaudella torjuneen Sasu Hovin jättämää aukkoa. Vsetín kuitenkin rämpi koko kauden ollen pitkän aikaa sarjajumbona, jolloin 31.1.2007 Vehviläinen siirtyi Lahden Pelicansiin paikkaamaan loukkaantunutta Tommi Satosaarta.


title: Simo Vehviläinen

text: Vuonna 2009 Suomi-sarjassa pelaava RoKi ilmoitti tehneensä Vehviläisen kanssa loppukautta kattavan sopimuksen.


title: Helsingin yliopistomuseo

text: Helsingin yliopistomuseo on Helsingin yliopiston ylläpitämä museo Helsingissä. Keväällä 2015 avattiin museon uusi päänäyttely ”Ajattelun voimaa - Helsingin yliopiston tarina” yliopiston päärakennuksen uuden osan (Fabianinkatu 33) kolmannessa kerroksessa. Näyttelyssä esitellään yliopiston historiaan sekä tieteeseen ja tutkimukseen liittyviä kokoelmia Kuninkaallisen Turun akatemian perustamisesta, vuodesta 1640 lähtien nykypäiviin asti. Vuosina 2003–2015 museo sijaitsi entisessä kemian laboratorio- ja museorakennuksessa Arppeanumissa Senaatintorin kulmassa. Tuolloin sen perusnäyttelyssä esiteltiin laajasti lääketieteen, eläinlääketieteen, hammaslääketieteen ja käsityötieteen historiaa. Ajattelun voimaa -näyttelyssä näiden rooli on pienempi.


title: Helsingin yliopistomuseo

text: Myös Tähtitorninvuorella sijaitseva yleisökeskukseksi muutettu Helsingin yliopiston Observatorio on osa yliopistomuseota.


title: Helsingin yliopistomuseo

text: Vain pieni osa yliopistomuseon esinekokoelmista on esillä näyttelyissä. Esinekokoelmien lisäksi museolla on myös laaja valokuvakokoelma, jossa on kuvia paitsi yliopiston myös lääketieteen, eläinlääketieteen ja hammaslääketieteen historiasta. Museo myös ylläpitää Helsingin yliopiston taidekokoelmaa. Taidekokoelmiin kuuluvat yliopistorakennuksissa olevat taideteokset, muotokuvat, maalaukset ja veistokset. Lisäksi museon yhteydessä sijaitsee tutkijoille sopimuksesta avoin lääketieteen historian kirjasto.


title: Helsingin yliopistomuseo

text: Helsingin yliopistomuseo perustettiin vuonna 2003 yhdistämällä viisi yliopiston alaisuudessa toiminutta museokokoelmaa. Suurin ja huomattavin näistä oli "Helsingin yliopiston museo", joka oli perustettu vuonna 1978 ylläpitämään yliopiston historiaan liittyviä kokoelmia. Muut olivat "Lääketieteen historian museo" (perustettu 1937), "Hammaslääketieteen museo" (perustettu 1979), "Eläinlääketieteen historian museo" (perustettu yksityisenä 1973, lahjoitettu Eläinlääketieteelliselle korkeakoululle 1992) sekä yliopiston käsityötieteen museokokoelmat.


title: Helsingin yliopistomuseo

text: Museon perusnäyttelystä suurin osa perustuu yliopistohistoriallisiin kokoelmiin, joista on nähtävillä yliopiston hallintoon sekä opetukseen ja tutkimukseen liittyvää esineistöä. Arvokkaimpiin näyttelyesineisiin kuuluvat Turun Akatemian perustamiskirja vuodelta 1640 sekä akatemian vihkiäisissä käytetyt hopeavaltikat; nämä kuuluvat niihin harvoihin esineisiin, jotka jäivät jäljelle Turun Akatemian kokoelmista Turun palon 1827 jälkeen. Museon entisessä perusnäyttelyssä Arppeanumissa oli muun muassa erilliset lääketieteen, hammaslääketieteen ja eläinlääketieteen osastot, joissa oli yliopistollisen esineistön lisäksi myös eri puolilta maata kerättyjä lääketieteellisiä työvälineitä. Arppeanumissa oli nähtävillä myös Mineraalikabinetti, joka virallisesti kuuluu Luonnontieteelliseen keskusmuseoon. Lisäksi museossa on järjestetty vaihtuvia näyttelyitä esimerkiksi yliopistollisten merkkihenkilöiden tai eri tieteenalojen historiasta.


title: Helsingin yliopistomuseo

text: Yliopistomuseo luopui Arppeanumin tiloista vuoden 2014 aikana. Toiminta Snellmaninkadulla päättyi 1. kesäkuuta 2014. Uudet tilat ovat yliopiston päärakennuksessa, jossa museo avasi ovensa 26. maaliskuuta 2015. Siirron yhteydessä Luonnontieteellisen keskusmuseon kokoelmat ja Mineraalikabinetti siirrettiin Kumpulan kasvitieteellisen puutarhan ja Luonnontieteellisen museon yhteyteen.


title: Pariisi–Roubaix 2006

text: Pariisi–Roubaix 2006 -pyöräilykilpailu ajettiin 9. huhtikuuta ja sen voittoon ajoi sveitsiläinen Fabian Cancellara. Vuoden 2005 maailmanmestari belgialainen Tom Boonen, joka oli kisan suuri ennakkosuosikki, ajoi toiseksi.


title: Pariisi–Roubaix 2006

text: Vain 47 kilometriä ennen maalia eräs kisan ennakkosuosikeista, yhdysvaltalainen George Hincapie, kaatui erittäin pahasti Mons-en-Pévèlèn sektorilla rikkoontuneen etuhaarukan vuoksi. Hänen olkapäänsä luu katkesi ja hän joutui jättämään kisan kesken.


title: Pariisi–Roubaix 2006

text: Fabian Cancellara sai seuraajikseen kaksi ryhmää tehtyään irtioton 19 km ennen maalia Chanhin-En-Pélèven sektorilla. Ensimmäisessä ryhmässä ajoivat Peter Van Petegem, Vladimir Gusev ja Leif Hoste sekä toisessa ryhmässä Tom Boonen, Juan Antonio Flecha ja Alessandro Ballan.


title: Pariisi–Roubaix 2006

text: Kymmenen kilometriä ennen maalia oli rautatien tasoristeyksen puomi jo laskettu alas, mutta ensimmäinen seuraajaryhmä jatkoi matkaansa, vaikka säännöt kieltävät moisen. Toinen seuraajaryhmä pysähtyi 30 sekunnin ajaksi odottamaan metallilastissa ollutta junaa.


title: Pariisi–Roubaix 2006

text: Ensimmäinen seuraajaryhmä suljettiin kilpailusta, vaikka kilpailijoiden tallit protestoivatkin poissulkemista. Näin toiselle sijalle tuli Tom Boonenin johdolla ajanut seuraajaryhmä.


title: Pariisi–Roubaix 2006

text: Kuitenkin 21. syyskuuta 2006 Pariisi-Roubaix -kisan järjestäjät saivat 5 000 Sveitsin frangin sakot UCI:ltä järjestelyissä sattuneen epäonnistumisen tähden.


title: Pariisi–Roubaix 2006

text: 1.17 voittajalle hävinneet ja alun perin toiselle, kolmannelle ja neljännelle sijalle tulleet belgialaiset Leif Hoste ja Peter Van Petegem sekä venäläinen Vladimir Gusev diskattiin koska olivat jatkaneet matkaa suljetusta puomista huolimatta.


title: Arppeanum

text: Arppeanum on Keisarilliselle Aleksanterin-Yliopistolle vuonna 1869 valmistunut ja pitkään Helsingin yliopistolle kuulunut historiallinen rakennus, joka sijaitsee Helsingin Senaatintorin koillisnurkassa, Snellmaninkadun ja Hallituskadun kulmassa. Rakennuksen suunnitteli arkkitehti Carl Albert Edelfelt. Yliopisto luopui rakennuksesta vuoden 2014 lopussa ja se on nykyään valtioneuvoston kanslian käytössä.


title: Arppeanum

text: Arppeanum valmistui vuonna 1869 silloisen Keisarillisen Aleksanterin-yliopiston kemian laboratoriota ja museokokoelmia varten. Se rakennettiin ratkaisemaan yliopiston päärakennusta vaivannut tilapula. Rakennushankkeen tarmokas puuhamies oli kemian professori ja yliopiston rehtori Adolf Edvard Arppe, jonka mukaan talo sai nimensä. Arkkitehtina toimi Carl Albert Edelfelt, joka suunnitteli talon venetsialaiseen tyyliin. Edelfelt oli tutkinut Euroopan-kiertomatkallaan muutamaa vuotta aiemmin arkkitehtuuria sekä Venetsiassa että Hampurissa, jossa oli muodissa venetsialaisvaikutteinen pyörökaarityylinen arkkitehtuuri, ja Arppeanum oli synteesi näistä vaikutteista.


title: Arppeanum

text: Arppeanumista tuli aikansa mittapuilla poikkeuksellisen suuri ja mahtipontinen: sitä ennen Helsingissä oli ollut vain muutamia nelikerroksisia rakennuksia. Sitä moitittiin jo suunnitteluvaiheessa liian kalliiksi ja pröystäileväksi, ja kritiikkiä voimisti sen rakentamisen sijoittuminen 1860-luvun suuriin nälkävuosiin. Vaikka rakennusta pelkistettiin jo piirustuspöydällä kustannussyistä, sen rakentamiseen kului lopulta enemmän rahaa kuin samaan aikaan valmistuneeseen Uspenskin katedraaliin. Kriitikoiden tulilinjalle joutui etenkin 400 neliön suuruinen kemian professorin virka-asunto, jossa A. E. Arppe ei tosin itse koskaan asunut. "Hufvudstadsbladetin" pakinoitsija ehdotti vuoden 1869 lopulla sarkastisesti, että talon nimeksi annettaisiin "Valtioneuvos Arppen nuoruudenunelmat". Myös nimi Arppeanum kuului hänen ehdotuksiinsa; se vakiintuikin pian käyttöön.


title: Arppeanum

text: Kahteen alimpaan kerrokseen sijoitettiin kemian laboratorio, jolle porattiin talon alle oma kaivo. Kaivo on edelleen olemassa ja siinä on jopa vettä. Kolmannessa kerroksessa oli mineraalikabinetti sekä kemian professorin virka-asunto, neljännessä historiallis-etnografinen museo ja veistoskokoelma sekä musiikki- ja piirustussalit. Rakennuksen arkkitehtonisesti huomattavin tila on kuitenkin neljän kerroksen korkuinen pääportaikko, jonka portaat ja porrastasanteet kaiteineen on tehty valuraudasta ja teräksestä.


title: Arppeanum

text: Arppeanumin alkuperäinen pääkäyttäjä kemian laboratorio muutti pois jo 1887, kun naapuritontille Hallituskatu 5:een valmistui Gustav Nyströmin piirtämä uusi laboratorio. Kemian professori kuitenkin asui ylellisessä virka-asunnossaan 1920-luvulle asti. Yliopiston historiallis-etnografiset kokoelmat siirrettiin 1912 Kansallismuseoon. Vapautuneissa tiloissa toimivat väliaikaisesti fysiikan laitos, maatalous- ja metsäeläintieteen laitos sekä slaavilainen kirjasto kunnes Arppeanumin sai kokonaan haltuunsa geologian laitos.


title: Arppeanum

text: Geologien muuttettua Kumpulan kampukselle rakennuksessa avattiin 2003 Helsingin yliopistomuseo, johon liitettiin kaikki yliopiston alaisuudessa toimineet historialliset museot ja kokoelmat. Ennen museon siirtymistä rakennukseen tehtiin siellä sen historian suurin remontti. Museo siirtyi pois Arppeanumista vuonna 2014. Päänäyttely siirtyi yliopiston päärakennukseen ja Luonnontieteellisen keskusmuseon kokoelmat Luonnontieteellisen museon ja Kumpulan kasvitieteellisen puutarhan yhteyteen.


title: Arppeanum

text: Helsingin yliopisto luopui Arppeanumista vuoden 2014 lopussa.


title: Arppeanum

text: Senaatti-kiinteistöt aikoo muutti rakennuksen toimistokäyttöön. Muutostyöt valmistuivat vuoden 2015 aikana.


title: Arppeanum

text: Syksyllä 2015 rakennukseen muutti valtioneuvoston kanslian hallintoyksiköstä noin 180 virkamiestä.


title: Antti Reini

text: Antti Reini (s. 27. elokuuta 1964 Helsinki) on suomalainen näyttelijä, muusikko ja kirjailija.


title: Antti Reini

text: Reini on tehnyt näyttelijänä uraa Suomen lisäksi myös ulkomailla. Läpimurtoroolinsa hän teki vuonna 1991 Jan Troellin ohjaamassa elokuvassa "Il Capitano". Reini on näytellyt myös menestyneissä, ruotsalaisissa poliisielokuvissa "" ja "". Reini näyttelee pääosaa Jussi Varesta Reijo Mäen romaaneihin perustuvissa Vares-elokuvissa. Reini toimi juontajana "Katastrofin anatomia" -nimisessä tv-sarjassa vuonna 2015. Reini nähdään Haloo Helsingin musiikkivideolla ”Kokeile minua” sekä Irinan videolla ”Hiljaisuus”.


title: Antti Reini

text: Reini soitti toista kitaraa helsinkiläisyhtyeessä JS & the Strummers ja soitti myös aikoinaan lyhytaikaisessa yhtyeessä The Voice Of Mengele. 1980-luvun alussa Reini soitti rumpuja yhden singlen tehneessä Silmät-yhtyeessä yhdessä entisen Musta Paraati -vokalistin Jore Vastelinin kanssa. Lisäksi Reini soittaa kitaraa Heinävedellä treenikämppäänsä pitävässä Rytque-yhtyeessä. Reini julkaisi debyyttialbuminsa "Kärpänen" ja musiikkivideon kappaleesta "Sydän joka lyö" elokuussa 2016.


title: Antti Reini

text: Reini julkaisee ensimmäisen kirjansa "Neljätoistanollakuus" (ISBN 978-952-01-1267-7) 21. maaliskuuta 2016. Monologin, proosarunon ja novellin yhdistävän kirjan kustantaa Like-kustannus.


title: Antti Reini

text: Reini on julkisuudessa kertonut olleensa alkoholi- ja huumeriippuvainen ikävuosinaan 20-25 ja hakeutunut silloin psykiatriseen hoitoon, mutta on ollut nyt vuodesta 2004 saakkaa täysraittiina. Hän asuu Helsingissä. Hän seurusteli näyttelijä Anu Sinisalon kanssa.


title: Raymond Aron

text: Raymond Claude Ferdinand Aron (14. maaliskuuta 1905 Pariisi – 17. lokakuuta 1983 Pariisi) oli ranskalainen filosofi, sosiologi, toimittaja ja poliittinen ajattelija. Hänet tunnettiin ranskalaisen vasemmiston kriitikkona ja Jean-Paul Sartren eräänlaisena antiteesinä.


title: Raymond Aron

text: Aron väitteli tohtoriksi historian filosofiasta Pariisissa École normale supérieuressa vuonna 1930. Hän opiskeli vuosina 1930–1933 Saksassa, missä hän todisti Adolf Hitlerin valtaannousua. Toisen maailmansodan syttyessä vuonna 1939 Aron toimi professorina Toulousen yliopistossa. Vuosina 1955–1968 Aron toimi professorina Sorbonnessa. Hän tutki erityisesti sodan sosiologiaa ja ongelmia modernissa teollisuusyhteiskunnassa. Hänen tunnetuimpiin teoksiinsa kuuluu muiden muassa "L'Opium des intellectuels" (1955), jossa hän kritisoi vasemmiston konformismia ja marxilaisten hallintojärjestelmien totalitaristisia piirteitä.


title: Raymond Aron

text: Aron sai mainetta terävällä ja epäsovinnaisella kirjoitustyylillään eri lehdissä. Hän kirjoitti kolumneja Le Figaroon vuosina 1947–1977. Aronille myönnettiin Erasmus-palkinto vuonna 1983.


title: Are You Shpongled?

text: Are You Shpongled? on brittiläisen Shponglen ensimmäinen albumi. Se julkaistiin vuoden 1998 tammikuussa.


title: Jerusalemin risti

text: Jerusalemin risti muodostuu kahvarististä, jonka sakaroiden väleissä on pienet kreikkalaiset ristit. Neljä pientä ristiä viittaa neljään evankelistaan . Kaikki viisi ristiä taas Jeesuksen haavoihin, eli stigmoihin.


title: Jerusalemin risti

text: Heraldiikan mukaisesti Jerusalemin kuningaskunnan vaakuna, kultainen jerusaleminristi hopeisessa kentässä, on ainoa vaakuna missä kahta metallia saa laittaa päällekkäin.